Ҳоким ўлими рад этилиши билан бир пайтда Бухоронинг қадим қабристонига элтувчи йўллар таъмирланмоқда (ВИДЕО)\n17 август куни ижтимоий тармоқдаги бухороликлар фаол бўлган каналларда шаҳарнинг қадимий Ҳазрати имом қабристони ва унга элтувчи йўлларнинг тозаланиб¸ таъмир қилинаëтгани акс этган суратлар тарқади.\nБухоро вилояти ҳокими вазифасини бажариб келган Карим Камолов ўлими хабари рад этилгани билан айни пайтда 17-18 август кунлари шаҳарда бўлаëтган айрим фавқулодда ҳаракатлар бухороликлар эътиборини ўзига тортмоқда.\nҲоким ўлими рад этилиши билан бир пайтда Бухоронинг қадим қабристонига элтувчи йўллар таъмирланмоқда\nКамоловнинг 17 август куни Тошкентда коронавирусдан ўлгани хабари тарқашидан кўп ўтмай у Бухоро вилоят ҳокимлиги матбуот хизмати томонидан рад этилди.\n«Ижтимоий тармоқларда Бухоро вилояти ҳокими вазифасини бажарувчи Карим Камоловнинг вафот этгани ҳақида хабарлар тарқалмоқда. Бу хабарлар ҳеч қандай асосга эга эмас. Карим Камолов ҳозирда пойтахтдаги шифохонада даволанмоқда. Унинг саломатлиги малакали шифокорлар назоратида. Ижтимоий тармоқ фойдаланувчилари, блогерлардан ёлғон хабарлар тарқатмасликни сўраймиз», деб ëзди куннинг иккинчи ярмида Бухоро вилоят ҳокимлиги ўз Телеграм каналида.\nКарим Жамолович Камолов Ислом Каримов даврида ҳам Бухоро шаҳрига узоқ муддат ҳокимлик қилган.\nБу раддия билан кетма-кет кечки 7:30 лар атрофида Телеграмдаги @aviaspotter канали Avcon Jet Malta авиаопраторига қарашли Bombardier Global 6000 (Reg.9H-SSU🇲🇹) русумидаги махсус самолëтнинг Тошкентдан Бухорога “Ўзбекистон Республикаси ҳукумати хизматини қилиш учун “ учиб келганини хабар қилди.\nОрадан уч соат ўтиб-ўтмай ярим расмий Bukharainfo Телеграм каналида устига “AMBULANS” (Тез ëрдам) деб ëзилган кичик самолëт сурати пайдо бўлди.\nОзодлик бу учқичнинг Тошкентдан Бухорога ҳукуматнинг қандай хизматини қилиш учун келгани ҳақида расмий маълумотга эга эмас.\nТармоқларда бу учқичда Тошкентдаги касалхонада комага тушгани айтилаëтган Карим Камоловнинг уйига олиб келингани тахмин қилинмоқда. Аммо унинг тирик қайтгани ëки жасади олиб келингани ҳақида ҳозирча аниқ маълумот йўқ.\n17-18 август кунлари Бухоро вилоят ҳокимлиги расмий сайтида нафақат Камоловнинг ўлимига берилган раддия¸ балки унинг вазиятига оид бошқа бирор янгилик берилмади.\nКарим Камоловнинг ўлими ҳақидаги хабар ижтимоий тармоқда расман рад қилиниши билан бир пайтда бухороликлар шаҳарда бошланган фавқулодда таъмир ва бошқа ҳаракатларга эътибор қарата бошлади.\nХусусан¸ шаҳардаги энг қадимий Ҳазрати Имом қабристонига элтувчи йўлларнинг 18 августга ўтар кечаси ëпилгани ва уларни ремонт қилиш бошлангани суратлари тарқади.\nШунингдек¸ Бош вазир Абдулла Ариповнинг Бухорога келгани¸ президент Мирзиëевнинг ҳам келиши кутилаëтганига оид норасмий хабарлар пайдо бўлди.\nМаҳаллий матбуотнинг ëзишича¸ коронавирус юқтирган Карим Камолов 25 июлда Республика шошилинч тиббий ёрдам илмий маркази Бухоро вилоят филиалига ëтқизилган.\n29 июль куни эса Камолов Тошкент шаҳар ҳокими Жаҳонгир Ортиқхўжаевга қарашли Akfa Medline хусусий касалхонасига олиб келинган.\nАсли касби қурувчи бўлган 66 яшар Карим Камолов 1994 -2007 йилгача Бухоро шаҳар ҳокими лавозимида ишлаган.\nЎшандаги вилоят ҳокими билан зиддият ортидан вазифасидан четлатилган Камолов¸ Шавкат Мирзиëев президентликка келганидан кўп ўтмай¸ 2017 йили қайта шаҳар ҳокими этиб тайинланди.\nИслом Каримов ишдан бўшатган Камолов яна қайта Бухорога ҳоким бўлди\nУнинг шаҳар ҳокими сифатида Бухородаги аҳоли ва тадбиркорларга қарашли кўчмас мулкни кенг кўламда бузиш ҳаракатлари аҳоли норозилигига сабаб бўлган.\nЖорий йил февраль ойида Бухоро вилоят ҳокими Ўктам Барноев Бош вазир ўринбосари этиб тайинлангач¸ Карим Камолов Бухоро вилояти ҳокими вазифасини вақтинча бажариб келаëтган эди.\n31 июль куни Қорақалпоғистон Жўқорғи Кенгеси раиси Муса Ерниязов коронавирусдан вафот этди ва Нукус шаҳридаги "Шорша баба" қабристонига дафн этилди.\n1 август куни президент Шавкат Мирзиëев Нукусга бориб¸ Ерниязов қабрини зиёрат қилди.\nАйни пайтда маҳаллий матбуотда Сурхондарë ва Навоий вилояти ҳокимларининг коронавирусдан даволанаëтгани хабари тарқади.\nКоронавирусга чалинган ҳокимларнинг деярли барчаси¸ маҳаллий матбуотнинг ëзишича¸ ўз вилояти эмас¸ Тошкентдаги касалхоналарда даволанмоқда.\nСурхондарё ҳокими тузалди, Бухоро ва Навоий ҳокимлари ҳамон коронавирусдан даволанмоқда\nАмалдаги давлат арбоби ўлимининг жамоатчиликка кечикиб эълон қилиниши Ўзбекистон яқин ва узоқ ўтмишида кузатилган амалиëт.\nХусусан¸ президент Ислом Каримовнинг ўлгани 2016 йилнинг 2 сентябрь куни расман эълон қилинишидан бир неча кун олдин Самарқандда фавқулодда тайëргарлик бошланиб кетгани ҳақида Озодлик махсус лавҳа тайëрлаган эди.\nЎшанда Ислом Каримов қариндошлари уйига элтувчи йўллар кечаю кундуз тўхтовсиз янгидан асфальт қилинган¸ шаҳар маркази ювиб-таралиб¸ Шоҳи Зинда мақбараси яқинидаги Ҳазрати Хизр масжидининг ёнидан мақбара қуриш ишлари жадал бошланган эди.


ЖЧ 2022 мезбонлигини Қатарга берилиши ФИФАнинг энг қўпол хатоси - Zamin.uz\n08:30 / 23.06.2018\nУнинг айтишича, ЖЧ 2022 мезбонлигини Қатарга берилиши ФИФАнинг сўнгги йиллардаги энг ёмон қароридир.\nМуаллифнинг ёзишича, Яқин Шарқ мамлакатларида миллионлар ўйинини ривожлантириш соғлом фикр, бироқ у футбол эволюциясига тайёр ҳам бўлиши керак-да.\nМутахассис фикрича, Қатар жуда бўлмаганда ўзи дучор бўлган йўқотишлари билан аллақачон бу борада муваффақиятсизликка учради, ваҳоланки бу шунча қурбон беришга арзимасди.\nМақолага кўра, ЖЧ-2022ни қабул қиладиган мезбон номи маълум бўлгач, Катар стадион қуриш учун мутахассислар қидира бошлади. Бўш иш ўринлари турлича эди: архитектордан тортиб муҳандис ва логистларгача.\nКелганларга яшаш учун қулай шароитлар, катта миқдорда пуллар ва юқори лавозимлар таклиф этилди. Бироқ амалда барча ишчилардан паспортлари олиб қўйилди, ойлик иш ҳақлари кесилди ва уларга бошпана берилмади. Фақат иш вақти қанча давом этиши ҳақида ёлғон гапирилмаган эди.\nИшга қабул қилинганларга фақат каска берилди. Шундан сўнг улар қурилиш майдонига боришди, қандай келган бўлса, шундай меҳнат қилишди, кейин муаммоларини ҳам ўзлари еча бошлашди. Оқибатда одамлар баракларга жойлашди ва кун бўйи ҳаётига жиддий хавф туғдирадиган шароитларда тер тўкишди.\nСтатистика шуни кўрсатяптики, Қатарда стадионларни қуриш давомида 1200дан ортиқ одам ҳалок бўлган. Бу ҳақида ишчиларнинг асосий қисми келган Ҳиндистон ва Непаль сукут сақлаётир. Бундай фожиага асосий сабаб эса хавфсизлик даражасининг ниҳоятда паст эканлиги ва сифатсиз асбоб-ускуналардир.\n“Жазирама иссиқда дам олишсиз ишлаш. Натижада кўпчиликда сурункали чарчоқ кузатиляпти, кимдир офтоб урушидан мажолсиз йиқилмоқда. Барча шикоятларни Қатар ҳукумати эътибордан четда қолдириб, ҳалок бўлганлар ҳақидаги маълумотларга кўз юмилмоқда”, дейилади мақолада.\nСир эмас, Қатар ниҳоятда иссиқ ўлка, шунинг учун турнир 21 ноябрдан 18 декабрга қадар ўтказилади. Бу эса Европа футболи графиги учун кўплаб ноқулайликлар келтириб чиқаради. Клубларни кўндириш учун эса Қатар ФИФАга бир миллиард доллар миқдорида компенсация таклиф қилди.\nПрусовнинг таъкидлашича, ФИФАда вазиятни тўғрилаб, 2022 йилги мундиаль мезбонлигини ўзининг тайёр эканлигини бир неча бор билдирган Японияга олиб бериш имконияти бор.\n“Японияда жаҳон чемпионати талабларига жавоб берадиган етарли даражадаги стадионлар бор. Агар ФИФА муқобилини излайдиган бўлса, биз ҳамиша ёрдам беришга тайёрмиз”, дея бу борадаги фикрини билдириб ўтди 2002 йилда Жанубий Корея билан биргаликда дунё биринчилигини қабул қилган Кунчиқар юрт вакиллари.\nЖЧ 2022га ариза бериш чоғида японлар Universal Fan Fest лойиҳасини ишлаб чиқишга ваъда беришганди. Яъни ўйинларни голографик 3D-тасвирида намойиш этиш. Бунинг учун ҳар бир матчга 360 даражани қамраб оладиган 200 та камера қўйилган бўлар эди. Бунда олинган тасвир дунёнинг бошқа йирик ўйингоҳларига трансляция қилинади ва у ерда махсус қурилма орқали майдонда голограмма ҳосил қилинади. Шундай қилиб футбол ишқибозига баҳсларни бевосита мезбон давлат стадионида ўтириб жонли тарзда томоша қилгандек кўриш имконияти яратиб бериларди. “Замин” янгиликларини “Одноклассники”да кузатиб боринг\nЖЧ-2022 эмблемаси расман тақдим этилди (видео)\n4-09-2019, 06:00, Спорт\n16-07-2019, 20:30, Спорт\n22-10-2017, 20:56, Спорт\n19-02-2015, 12:07, Спорт


Ўзбекистон Республикаси Президенти 02.03.2020 14:19\nЭНГ КАТТА МАҚСАДИМИЗ – ХАЛҚИМИЗ ҲАЁТИГА ҚУВОНЧ ОЛИБ КИРИШ\nХабар қилинганидек, Ўзбекистон Республикаси Президенти Шавкат Мирзиёев 28 февраль куни Тошкент шаҳрида амалга оширилаётган бунёдкорлик ишлари ва йирик лойиҳалар билан танишди.\nДавлатимиз раҳбари дастлаб Мирзо Улуғбек тумани Авайхон маҳалласида бунёд этилаётган кўп қаватли уй-жойларни кўздан кечирди.\nБу ерда жами 1 минг 120 та хонадондан иборат 17 та кўп қаватли уйлар қурилиши лойиҳалаштирилган. Бугунги кунда 5 та турар жой қад ростлаб, ички пардозлаш ишлари олиб борилмоқда.\nПрезидентимиз хонадонлардан бирини кириб кўрди, уйларнинг қурилиш технологияси ва энергия тежамкорлигига эътибор қаратди.\nТашқи деворлар базальт материали билан қоплангани об-ҳаво таъсирини камайтириб, хонадонларнинг қишда иссиқ, ёзда салқин бўлишини таъминлайди. Яна бир самарали томони – бу тўлиқ маҳаллийлаштирилган маҳсулот.\nДавлатимиз раҳбари маҳаллий материалларни кўпроқ ишлатиб, уйларнинг нархини арзон қилиш, уларни турли соҳа вакиллари билан бирга кам таъминланганларга ҳам ажратиш бўйича кўрсатмалар берди. Кредит муддатини узайтириш, ижарага бериш орқали камбағал оилаларни қўллаб-қувватлаш муҳимлигини таъкидлади.\n– Шаҳарларда одамлар коммунал хизматлар сифатсизлигидан норози. Биноларни эксплуатация қиладиган барқарор ташкилотлар, малакали кадрлар етишмайди. Янги объектлар эски тармоқларга улаб қўйилади. Бутун квартал бирданига узоқдаги станциядан иситилади. Аслида, ақл билан иш қилинса, коммунал тўловларни 50 фоизгача арзонлаштириш мумкин, – деди Шавкат Мирзиёев.\nҲудудда яна бир нечта 9, 16 ва битта 25 қаватли турар жой барпо этилиши режалаштирилган. Лойиҳада замонавий қурилиш нормалари билан бирга миллий қадриятларимиз, турли маросимлар учун қулайликлар ҳам инобатга олинган. Барча уйларни 2020 йил сентябрда фойдаланишга топшириш мўлжалланган.\nБугунги кунда Тошкентнинг саноат, транзит-логистика, инфратузилма имкониятларидан самарали фойдаланиб, юқори қўшимча қийматга эга маҳсулотлар ишлаб чиқариш борасида изчил ишлар амалга оширилмоқда. Тошкент механика заводининг улкан ҳудуди ва биноларидан самарали фойдаланиш мақсадида ташкил этилган Технопарк ана шундай саноат ҳудудларидан. Давлатимиз раҳбари ўтган йили 28 июнда бу ерга келиб, лойиҳалар тақдимоти билан танишганди.\nТехнопаркда 2020-2021 йилларда умумий қиймати 393 миллион доллардан зиёд бўлган 15 та корхонани ишга тушириш мўлжалланган. Уларда кир ювиш машиналари, ошхона плиталари, совуткич ва музлаткичлар, саноат кондиционерлари, лифт ва эскалаторлар, электротехника маҳсулотлари ишлаб чиқариш кўзда тутилган.\nБу ерда зарур муҳандислик-коммуникация тармоқлари мавжуд. Тадбиркорларга қулайлик яратиш мақсадида логистика маркази ташкил этилади. Ишлаб чиқариладиган маҳсулотларни маҳаллийлаштириш даражаси 35–40 фоиз бўлади. Шунингдек, йилига 186 миллион долларлик экспорт қилиш режалаштирилган.\n50 миллион доллар инвестиция ҳисобига ташкил этилган корхонада йилига 3 миллион дона электрон газ ҳисоблагич тайёрланади. Бу “ақлли” ҳисоблагичларга сим-карта ўрнатилган бўлиб, ишлатилган табиий газ ҳажми ҳақидаги маълумотни онлайн режимда марказий серверга узатади. Шу тариқа ҳисоблашда биллинг тизими жорий этилади ва инсон омили қисқаради.\nУшбу ҳисоблагичлар хавфсизлик жиҳатидан ҳам қулай. Уларга ўрнатилган меъёр ускунаси ортиқча газ босимини пасайтириб, истеъмолчига бир хилда етказиб беради. Бу орқали аҳоли хонадонлари ва иншоотларда ёнғин ёки газдан заҳарланиш каби кўнгилсиз ҳолатларнинг олди олинади.\nБугунги кунда мамлакатимизда 3,5 миллион дона электрон газ ҳисоблагичга эҳтиёж мавжуд. Корхона ушбу эҳтиёжни бир йилда қоплаб, келгуси йилдан 7,7 миллион долларлик маҳсулот экспорт қилиш қувватига эга. Бунинг учун корхона ҳамкори – Италиянинг “Petro Fiorentini” компанияси билан тегишли шартнома тузилган.\n– Ҳар бир ишлаб чиқаришга киришишдан олдин стандартни ўйлаш керак. Малакали сервис учун ҳам, экспорт учун ҳам стандарт зарур. Афсуски, биз бу соҳада дунёдан анча ортда қолдик. Жойларда стандарт кафолатини таъминлайдиган кадрлар жуда кам. Шунинг учун мана шундай саноат корхоналарининг ўзида сервис бўйича мутахассислар тайёрлашни йўлга қўйиш керак, – деди Президент.\nКорхонанинг сервис маркази фаолияти ҳақида маълумот берилди. Бу марказ корхона ва “Ҳудудгазтаъминот” акциядорлик жамияти билан узвий ишлайди. Жорий йилда “Ҳудудгазтаъминот” томонидан 3 миллион 480 минг дона ҳисоблагич ўрнатиш режалаштирилган. Бу ишни ташкил этишда Технопарк сервис марказининг жойлардаги 15 та филиали кўмаклашади. Ҳозирги кунда ушбу филиалларда 150 мутахассис меҳнат қилмоқда. Битта ишчи бир кунда 30 та газ ҳисоблагич ускунаси тўғри ўрнатилганини текшириб, кафолат муддатини беради.\nСервис марказидаги ягона алоқа бўлимида мижозлар мурожаатларига жавоб қайтарилади. Битта оператор кунига 60 тагача қўнғироқни қабул қилади. Сервис марказида ишлаб чиқилган “Texnosoft” дастурий маҳсулоти орқали ўрнатилган газ ҳисоблагичлар сони, тўғри ўрнатилгани назорат қилиб борилади. “Texnosoft” ҳисоблагичларга кафолат муддатини бериш учун аризаларни мутахассисларга тақсимлайди, мижозларга хизмат кўрсатади.\nПрезидентимиз корхона ишлаб чиқарган газ ҳисоблагичлар сифатига жавоб бериши, сервис маркази корхона – “Ҳудудгазтаъминот” – мижоз ўртасида боғлиқликни таъминлаши лозимлигини таъкидлади.\nШавкат Мирзиёев Яшнобод туманидаги Мудофаа вазирлигига қарашли Маънавият ва маърифат марказини бориб кўрди.\nБу марказ биноси 1980 йилда қурилган. Ҳозирда унда Қуролли Кучлар ансамбли, Марказий ҳарбий оркестр, “Турон” давлат ҳарбий театри, бичиш-тикиш корхонаси ва болалар тўгараклари жойлашган. Лекин имкониятлардан тўла фойдаланилмаётган эди.\nДавлатимиз раҳбари шу ердаги Авиасозлар спорт мажмуасини ҳам кириб кўрди. Унинг ҳудудини ободонлаштириш, спортсеварларга қулайликлар яратиш бўйича кўрсатмалар берилди.\nМамлакатимизда тадбиркорликни ривожлантириш, ишсизларни касбга қайта тайёрлаш учун зарур шароит яратилмоқда.\nЯшнобод туманида 2019 йил сентябрь ойида фаолият бошлаган “Ишга марҳамат” моно-маркази ана шундай муассасалардан бири. Унда қурилиш, маиший хизмат, техник-муҳандислик каби соҳалар бўйича 22 та касбга ўргатиш йўлга қўйилган. Бунинг учун зарур станоклар, мебель, муляж ва бошқа амалиёт воситалари келтириб ўрнатилган. Марказ йилига 5 минг 600 кишини ўқитиш имкониятига эга.\nБу ерга келган одамга аввал бандлик масалалари бўйича маслаҳат хизмати кўрсатилади. Доимий ишга эга бўлмаса, бўш иш ўринлари таклиф этилади. Ижтимоий ҳимояга муҳтож мурожаатчилар доимий квотали иш билан таъминланиши ҳам мумкин.\nКасбий малака талаб этиладиган ишни танлаганлар шу ердаги ўқув курсига жалб қилинади. Бошқа мамлакатда ишлаш истагини билдирган фуқароларга бу борадаги кўникма ва хорижий тиллар ўргатилади.\nМарказда инглиз, япон, хитой, корейс ва рус тилларини ўқитиш бўйича қисқа муддатли курслар фаолият юритмоқда. Хориждаги бир қатор олий ўқув юртлари, халқаро ташкилотлар билан ҳамкорлик йўлга қўйилган.\nБу ерга ўтган 5 ойда 550 дан зиёд фуқаро мурожаат қилган. Уларнинг асосий қисмини хотин-қизлар ва ёшлар ташкил этган. 267 фуқаро ўқишни битириб, сертификат олган.\nПрезидентимиз марказда яратилган шароитлар билан танишди, уста ва касб ўрганаётган ёшлар билан суҳбатлашди.\nБундай марказлар одамларнинг талаб бор касбларни тезда ўрганиб, ўз ишини топиши учун жуда муҳимлигини, бўш турган коллеж ва бошқа биноларни таъмирлаб, Тошкент шаҳрининг ҳар бир тумани ва барча вилоятларда шундай муассасалар ташкил этиш лозимлигини таъкидлади.\nКасб-ҳунар йўналишларини шу ихтисосликдаги ўқув юртларига бириктириб, юқори малакали ўқитувчиларни жалб этиш, шунингдек, кечки сабоқларни ҳам йўлга қўйиш бўйича кўрсатмалар берилди.\nДавлатимиз раҳбари туманни обод ва осойишта, намунали ҳудудга айлантириш, янги иш ўринлари яратиш, камбағалликка барҳам бериш, таълим сифатини ошириш, соғлом турмуш тарзини тарғиб қилиш, тинчликни таъминлаш борасида бир қатор ташаббусларини айтди, топшириқлар берди.\n– Сизлар билан, халқ орасида юриб, ислоҳотларимизни амалга ошираётган одамлар билан суҳбат қилиб, мавжуд муаммо ва масалаларни очиқ-ойдин муҳокама қилгани келдим. Шунинг учун ёдланган гапларни гапирмасдан, кўпроқ савол бериб, таклифларингизни айтсангизлар хурсанд бўламан, – деди Шавкат Мирзиёев.\nТумандаги 58 маҳаллада 240 минг аҳоли истиқомат қилади. 8 мингдан зиёд фуқаро ишсиз, 10 минг одам ишлаш мақсадида бошқа давлатларга кетган. Демак, Яшнободнинг 18 мингдан зиёд аҳолисига муносиб иш керак.\nДавлатимиз раҳбари туманда ишсизликнинг олдини олиш, камбағалликка барҳам бериш мақсадида “Йўл харитаси” ишлаб чиқиш ҳақида топшириқ берди.\n– Бир инсоннинг оғирини енгил қилиш Худога ҳам ёқади. Камбағал кишининг ҳам фарзанди бор, ҳаётдан умиди бор. Шунча йил бу ҳақда гапирмадик, яшириб келдик. Энди бунга барҳам берайлик. Камбағалликни йўқотайлик, – деди Президентимиз.\nБунинг учун, аввало, ёшларни бирон касб эгаси қилиб вояга етказиш, янги иш ўринларини кўпайтириш, Яшнобод туманидаги банд бўлмаган аҳолига хизмат кўрсатувчи “Ишга марҳамат” моно-маркази шаклидаги марказларни барча туманларда очиш ҳақида фикр билдирилди. Туман ҳокимлари ва бошқа дахлдор ташкилотлар раҳбарларига қисқа вақтда коллежларда маҳалла ёшларини кечки сменада касб-ҳунарга ўқитиш курсларини жорий этиш ҳақида топшириқ берилди.\nДавлатимиз раҳбари касб-ҳунар эгаллаган ёшларнинг иш унумдорлиги, оиласига, иқтисодиётимизга фойдаси ҳақида гапирди. Таъкидланганидек, саноатни ривожлантиришда ёшлар кучидан фойдаланиш керак. Бунинг учун улар замонавий дастгоҳларда ишлашни билиши талаб этилади. Шунда уларнинг ойлик маоши ҳам ошади.\nДавлатимиз раҳбари соғлом турмуш тарзини тарғиб қилиш борасида муҳим ғояларни айтиб, яна бир муаммо аҳолининг соғлом овқатланиш меъёрларига амал қилмаслигида эканини таъкидлади.\nНуронийларга, оилавий поликлиника шифокорларига маҳаллаларда кенг тарғибот ишларини олиб бориш вазифаси топширилди. Кўпроқ пиёда юриш ва бу борада Яшнобод тумани тажрибасини жорий қилиш таклифи билдирилди.\nУчрашувда маҳалла ва оила тизимидаги уйғун ислоҳотлар, жумладан, янги ташкил этилган Маҳалла ва оилани қўллаб-қувватлаш вазирлиги фаолияти ҳақида сўз борди. Жиноят содир этилишининг олдини олиш, ишсизликка, камбағалликка барҳам беришда маҳалланинг роли муҳимлиги таъкидланди.\n– Президент сиёсатининг энг катта замини бу – маҳалла тизими. Шу боис маҳалла раиси ва профилактика инспекторларини мажлисларга чақирмаймиз, керак бўлса маҳаллага келиб мажлис қилинади, – деди давлатимиз раҳбари.\nОилавий низоларга, ажрашишларга қарши курашни кучайтириш кераклиги ҳақида гап борар экан, эндиликда эр-хотинни ажратишда Маҳалла ва оилани қўллаб-қувватлаш вазирлигининг рухсати олиниши шартлиги айтилди. Бу борада тегишли қонун ҳужжатларига ўзгартиришлар киритиш бўйича топшириқ берилди.\nПрезидент Шавкат Мирзиёев учрашувда Яшнобод тумани мисолида давлат бошқаруви тизимига ўзгартириш киритиш ҳақида фикр билдирди. Шунингдек, камбағалликни камайтириш бўйича Сирдарё вилоятининг Боёвут ва пойтахтимизнинг Яшнобод тумани намуна бўлиши кераклигини айтди.\nБунда асосий эътибор кам таъминланган оилалар билан ишлаш, хотин-қизлар муаммоларига ечим топиш, бандликни таъминлаш, маҳаллалардаги соғлом муҳитни мустаҳкамлашга қаратилади.\n– Ишлаган одамга жамият эътибор қаратадиган замон келди. Тинчлигимизнинг қадрига етиб, пок ва ҳалол бўлиб ҳаракат қилсак, албатта натижа бўлади. Эртанги кунимизга бефарқ бўлмайлик. Яшнобод ўз номига муносиб яшнаб туриши, қуйи тизимда ишни ташкил қилиш бўйича намуна бўлиши керак, – деди Президентимиз.\nБугун Тошкент пойтахт мақомига муносиб ривожланмоқда. Ислоҳотлар халқимиз ҳаётида аксини топмоқда. Одамларимиз кайфияти ҳам шунга монанд – кўтаринки. Тараққиёт эса давом этади. Бу йўлда давлатимиз раҳбарининг кўрсатмалари, топшириқлари, ташаббуслари муҳим дастуриламал бўлиши шубҳасиз.


ССВ Антибиотиклар коронавирусни даволамайди 23-07-2021, 23:27 | Zamin.uz\n23:27 / 23.07.2021\nАнтибиотикларни рецептсиз ва тартибсиз қабул қилиш организмда чиндан ҳам антибиотикка зарурат туғилганда у таъсир қилмай қолишига олиб келади. Бунинг сабаби организмда антибиотикка нисбатан чидамлилик пайдо бўлган бўлади.\nССВнинг қайд этишича, ҳозирда антибиотикларни нотўғри қўллаш натижасида дунёда йилига 700 минг киши вафот этади. Бу коронавирусдан вафот этаётганлардан кам кўрсаткич эмас. Жаҳон соғлиқни сақлаш ташкилотининг маълум қилишича, антибиотиклардан фойдаланиш тартибга олинмаса, 2050 йилга бориб йилига 10 миллионга яқин одам вафот этиши мумкин. “Замин” янгиликларини “Youtube”да кузатиб боринг\n22-09-2021, 17:22, Jamiyat\nЯнгиликлар » Жамият » ССВ: Антибиотиклар коронавирусни даволамайди


Бу йил ҳам БААда Рамазон чодирлари бўлмайди\nАбу-Даби муниципалитетлар ва транспорт департаменти Рамазон ойига хос чодирлар ўрнатишга рухсат берилмаслигини маълум қилди. Бирлашган Араб Амирликлари Фавқулодда ҳолатлар ва табиий офатлар бўйича миллий марказнинг COVID-19 билан боғлиқ хавфсизлик протоколи ана шуни тақозо қилади.\nАввалроқ Дубай, Ажман ва Шаржа амирликларида ҳам Рамазон чодирларини ўрнатиш тақиқланган эди. Мутасаддиларнинг фикрича, Рамазон чодирларининг ўрнатилиши одамларнинг кўплаб йиғилишига ва ижтимоий масофанинг бузилишига олиб келиши мумкин. Одатда бундай чодирлар масжидлар олдида ўрнатилар, ишчилар ва эҳтиёжмандлар у ерларда ифтор қилиши мумкин бўларди. Бироқ ўтган йилда бўлгани каби бу йил ҳам Рамазон чодирларига рухсат берилмади.\nБу галги Рамазон ойида бепул таомларни хайрия ташкилотлари тарқатади, уларнинг иши эса нозирлар кузатиб боради, дея хабар беради Gulf Business.\nКиритилди: 15:34 06.04.2021. Ўқилди: 1248 марта. Фикрлар сони: 0 та.


1 миллиард 322 миллион долларликдан зиёд шартномалар имзоланди - Уч илдиз\nПойтахтимизда 12-13 октябрь кунлари бўлиб ўтган XII Халқаро ўзбек\nпахта ва тўқимачилик ярмаркасининг нуфузи йилдан-йилга ортиб, дунёнинг турли мамлакатларидаги бизнес тузилмалар эътиборини жалб этмоқда. Бу бежиз эмас. Негаки, пахта бозорини янада ривожлантириш истиқболлари, пахта саноати ва унинг турдош тармоқларининг эртанги куни айнан шундай форумлар натижасига боғлиқдир.\nЯрмаркада 550 минг тонна ўзбек пахта толасини сотиб олиш, мамлакатимизда ишлаб чиқарилган тўқимачилик маҳсулотларини етказиб бериш бўйича 1 миллиард 322 миллион доллардан зиёд миқдордаги шартномалар имзоланди. Бу жаҳон бозорида Ўзбекистонда ишлаб чиқарилаётган пахта толаси ва тўқимачилик маҳсулотларига талаб юқорилигини намоён этди.\nАнжуманда юқори сифатли пахта толасини етиштириш ва савдо қилиш, бу йўналишдаги самарали ҳамкорликни кенгайтириш ва тармоққа тегишли бошқа долзарб масалалар муҳокама қилинди, музокаралар олиб борилди, ўзаро манфаатли шартномалар тузилди. Унда 40 дан зиёд мамлакат ишбилармон доиралари вакиллари, эксперт ва мутахассислари иштирок этди. Хитой, Россия, Европа Иттифоқи давлатлари, Япония, Бангладеш, Бирлашган Араб Амирликлари, Корея Республикаси вакиллари шулар жумласидандир.\nЖаҳон пахта бозоридаги талаб ва таклифнинг кўп йиллик таҳлили Ўзбекистон ушбу бозорнинг энг йирик иштирокчиларидан бири эканидан далолат беради. Мамлакатимизнинг бу борадаги салоҳияти мунтазам ортиб бораётир. Ўзбекистонда нафақат пахта толаси ишлаб чиқариш кўрсаткичлари юксалмоқда, тўқимачилик саноати ҳам изчил ривожланмоқда.\nУшбу йирик халқаро анжуман йилнинг энг қулай вақти, яъни навбатдаги пахта ҳосилининг йиғим-терим даври авжига чиққан ва пахта бозорида олди-сотди савдолари фаоллашадиган пайтда ўтказилаётгани ҳам бежиз эмас.\nЖаҳон амалиёти шуни кўрсатадики, маҳаллий хомашёга асосланган тўқимачилик саноати тадбиркорликнинг энг самарали йўналишларидан бири ҳисобланади. Шу боис хорижий ишбилармон доиралари вакиллари Ўзбекистон тўқимачилик саноатига инвестиция сарфлашдан манфаатдордир. Мисол учун, бугунги кунда “Ўзбекенгилсаноат” акциядорлик жамияти тизимида 400 дан ортиқ корхона фаолият юритаётган бўлса, уларнинг 200 дан зиёди қўшма корхоналардир. “Ўзбекистонда ишлаб чиқарилган” ёрлиғи билан тайёрланаётган турли кийим-кечаклар дунёнинг элликдан ортиқ мамлакатига экспорт қилинмоқда. Табиийки, бу жараёнда Халқаро ўзбек пахта ва тўқимачилик ярмаркаси муҳим бозор вазифасини ўтаётир.\n– Пахта толаси ва ундан тайёрланган калава, мато ва бошқа маҳсулотлар билан танишдик, – дейди Италиянинг “Studio Rissardo Zanon” компанияси раҳбари Риккардо Занон. – Уларнинг сифати ҳам, нархи ҳам маъқул. Ярмаркада намойиш этилаётган, Ўзбекистонда ишлаб чиқарилган кўплаб турдаги тўқимачилик маҳсулотлари мамлакатингизда енгил саноат соҳаси изчил ривож топаётганидан далолат беради. Биз Ўзбекистон пахта толаси ва ундан тайёрланган маҳсулотлар экспортини йўлга қўйишга аҳд қилдик. Тошкентда компаниямиз ваколатхонасини очишни мўлжалламоқдамиз.\nЭкспорт географиясини кенгайтириш борасида амалга оширилаётган изланишлар туфайли янги бозорлар кашф қилинмоқда. Ўзбекистон тўқимачилик корхоналарининг хорижда қирқдан ортиқ савдо уйлари ташкил этилган.\nЯрмарка иштирокчилари Тошкент вилоятидаги “Ўзбекистон” пахтани қайта ишлаш заводи, “UzTex-Chirchiq” қўшма корхонаси ва “Тошкент Тола” пахта терминали фаолияти билан яқиндан танишиб, Ўзбекистонда пахтачилик ва тўқимачилик саноати изчил ривожланаётгани, соҳага энг замонавий технологиялар жорий этилаётганининг гувоҳи бўлди.\n– Германия, Италия, Туркия каби давлатлар етакчи компанияларининг замонавий, ресурстежамкор технологиялари билан жиҳозланган корхонамизда йилига 10 миллион дона трикотаж маҳсулотлари тайёрланади, – дейди “UzTex-Chirchiq” қўшма корхонаси директори Отабек Асадуллаев. – Калава ип, бўялган мато, тайёр кийим-кечакларнинг сифати юқорилиги боис ташқи бозорда тобора харидоргир бўлиб бораётир. Маҳсулотларимизнинг асосий қисми Россия, Беларусь, Корея Республикаси, Польша каби давлатларга экспорт қилинмоқда. Жорий йилдан паҳмоқ матолар ва сочиқлар ишлаб чиқаришни ўзлаштирдик. Бу келгусида экспорт салоҳиятимизни янада оширишда қўл келади.\nМамлакатимизда 21 ҳудудий пахта терминали, транспорт инфратузилмаси ва кенг тармоқли йўналишлардан иборат замонавий логистика тизими муваффақиятли фаолият кўрсатмоқда. Ушбу тизимда ўзбек толасини етказиб бериш кўламининг мунтазам кенгайиб бораётгани ҳисобга олинган ҳолда янги транспорт йўналишлари ишлаб чиқилмоқда. “Тошкент Тола” терминалига келган иштирокчилар унинг мисолида юртимиздаги ана шундай субъектлар фаолияти билан танишди.\n– Мазкур терминалда чет эллик ҳамкорлар учун яратилган шароитлар бизга жуда маъқул бўлди, – дейди Бангладешнинг “Sarah Composite Mille LTD” компанияси директори Куанру Ахшан. – Ушбу ярмаркада ўн йилдан буён мунтазам қатнашиб, мазкур терминал хизматидан доим фойдаланамиз. Анжуманнинг нуфузи ва иштирокчилари сони йил сайин ортиб бораётганини алоҳида таъкидлашни истардим. Биз ҳам ишлаб чиқаришда юртингиз пахтасидан фойдаланамиз. Унга бўлган талаб йил сайин ортмоқда. 2015 йилги ярмаркада 200 тонна пахта толасини харид қилган эдик. Бу йил ушбу кўрсаткични 400 тоннадан оширдик. Муваффақиятли келишувга эришганимиздан хурсандмиз.\n“Ўзпахтасаноатэкспорт” холдинг компанияси, “Ўзбекенгилсаноат” акциядорлик жамияти, Ўзбекистон Ташқи иқтисодий алоқалар, инвестициялар ва савдо, Қишлоқ ва сув хўжалиги вазирликлари, Товар-хомашё биржаси ва “Сифат” маркази ҳамкорлигида ташкил этилган XII Халқаро ўзбек пахта ва тўқимачилик ярмаркаси етиштирилган пахтани сотиш механизмини янада такомиллаштириш бўйича белгиланган вазифаларни бажаришга салмоқли ҳисса қўшмоқда. Анъанавий ярмарка миллий иқтисодиётимизда амалга оширилаётган кенг кўламли ислоҳотларни чуқурлаштириш, юртимизнинг халқаро майдонда рақобатбардошлиги ва нуфузини янада юксалтиришнинг нурли уфқларини очиб бермоқда.\nСайёра Шоева, Ёлқин Шамсиддинов, Темур Мамадаминов (сурат), ЎзА\nСтатистика: Юртимизда 5 минг 400 дан зиёд чет эл капитали иштирокидаги корхона фаолият кўрсатмоқда\nNext story Қаддингни ур, полвонларим!\nPrevious story Тил – миллат кўзгуси


УСТОЗНИНГ ЎЛМАС НАСИҲАТЛАРИ - AJINIYOZ NOMIDAGI NUKUS DAVLAT PEDAGOGIKA INSTITUTI\nKegeyli xizmat ko’rsatish texnikumi\nTo’rtko’l ko’p tarmoqli texnikumi\nO’qishini ko’chirgan talabalar\nTaʻlim berish tillari\nУСТОЗНИНГ ЎЛМАС НАСИҲАТЛАРИ\nЎзбекистон Қаҳрамони, Халқ ёзувчиси Тўлепберген Қаипбергенов таваллудининг 92 йиллигига бағишланади!\nМен ҳам ёзувчи бўламан, – деган ойдин орзулар билан филология йўлини танладим. Бироқ қандай ёзувчи бўласан, ундан кўра ўша ёзилган жилд-жилд асарларни ўқиб юрсанг бўлмасмиди дейдиган одам йўқ. 2003 йил талаба бўлиб, азим Нукус шаҳрига келдик. Ўшанда Нукус шаҳрининг 70 йиллиги кенг нишонланиши арафасида эди. Биз биринчи курс талабалари ҳозирги Бердақ номли кинотеатр ёнида жойлашган Амфитеатр атрофидаги дов-дарахтларни оқлашга сафарбар қилиндик. Биласиз, филологияда ўттиз-ўттиз беш нафар талаба ўқиса (ўша пайтлари!) ошиб кетса, уч-тўрт нафари ўғил болалар бўларди. Ҳайдар, Анвар, Одилбек, Ҳамза ва мен амфитеатрнинг ёнига йиғилдик. Ўша пайтлари бир жойда турмас, у ёққа бу ёққа бориб, Нукуснинг марказидаги иншоотлар билан танишиш, айниқса, республика кутубхонасига аъзо бўлиш истаги жўш урарди. Тезроқ маълуму машҳур бўлиш эди ниятимиз.\nКуз… Хазонларни супириб-сидирдик. Нукус шаҳрининг ташкил қилинганига 70 йил тўлиши муносабати билан ўтказилган байрамни тамомладик. Шаҳар юбилейида Тўлепберген Қаипбергенов “Ўзбекистон Қаҳрамони” деган юксак унвон билан тақдирланди.\nОрадан вақтлар ўтарди. Амфитеатр ўнг томонида “Киностудия” биноси жойлашган. Иккинчи қаватга қорақалпоқ филологияси йўналиши талабалардан шеърга, ижодга қизиқадиган дўстларимиз билан Уюшма эшигидан бош суқдик… Ҳузурида кимдир бор экан, биз беш-ўн дақиқа қабулхонада кутиб ўтирдик. Шунчаки қизиқиш эвазига ёзилган шеърлар дафтаримиз қўлимизда. Ичкари хонадан “Келинглер балаларим” деган овоз чиқди. Бизлар шоша-пиша ичкарига кирдик…\nҲаммамиз билан умумий саломлашиб, “қани ўтиринглар”, – деди. Ҳар ким ўзи турган жойдаги стулга чўкди. Ҳаяжон ва қўрқув. Танқид қилса нима қиламиз, уришиб берса нима қиламиз, деган ўй- ҳар кимнинг ичида аланга оларди. Дона-дона қилиб, тушунтиришга тушди. Бу инсон – мен илк бор ёзувчи деган улуғ сиймони яқиндан, жонли кўриб, таниган одам – Тўлепберген Қайипбергенов эди!\nЎша куни икки соатча учрашув бўлди.\n– Гап бундай болаларим (эркалаб болаларим дерди, биз бундан фахрланардик!), ҳали хом ва пишмаган мевасизлар. Сизлар бу йўлларни босиб ўтишларинг учун кўп қовун пишиғи бор. Бироқ мен сизларга ёзувчиликнинг сир-асрорини ўргата олмайман. Уни фақат тўғри йўл кўрсатиб, хато ва камчиликларни бартараф қилиш мумкин. Масалан, ўзим ҳам қусурдан холи масман. Таваккалчиман, қорақалпоқман, мақтанаман. Бу ўзимни семиртириб, кўнглимни кўтариши мумкин. Шунча мақтов ёнига озроқ танбеҳ ҳам керак. Буни эса билгичлар (мунаққидлар) айтади. Сизлар ҳам менинг танбеҳларимдан сира-сира хафа бўлманглар, ҳар ҳафтанинг учинчи куни (чоршанба!) ўқишдан чиқиб келаверинг. Шаҳару туманларда ижод қилаётган тенгдошларингиз билан танишиб, ижодий суҳбатлар қурасизлар. Ҳамма ёзувчилар, шоирлар адабий тўгаракларда қайнаб, пишган. Келишдикми, мен бир йиғилишга кетаман, сизлар анови хоналарни ҳам томоша қилинг, “Амударё”, “Устоз йўли” каби қатор журнал ва газеталар нашр қилинишига ишора қилиб йўл кўрсатди.\nБизлар ўша кундан кейин уюшмага серқатнов бўлиб қолдик. Аста-секин ёнимда бирга келган дўстларимиз камая бошлади. Яъни ижод қилиш машаққатини англаб етдими, ёзмай қўйди. Хуллас, уч-тўртта шоирликка, ёзувчиликка даъвогарлар сайланиб қолди. Манғитлик Ўлмасбек Хўжаев, Хўжайлилик Гулнора, Ғафур каби талабалар билан турли хил тадбирларда бирга бўлардик. Бир мушоира кечасида Тошкентдан, “Ёшлар” радиоканалидан ҳозирги кундаги истеъдодли шоиралардан бири Зебо Мирзо ҳам келган эди. Баҳонаи сабаб радиога ҳам интервью бериб улгурдик. Радиода чиққанимни қишлоқда ер чопиб, картошка экаётган қўшнимиз эшитиб, ота онамга мақтаб-мақтаб гапириб берибди. Шу воқеага ҳам ўн етти йил бўлибди.\nТўлапберген Қаипбергенов билан университетда ташкил қилинган семинарлар, учршувларда кўп-кўп мулоқот қилардик. Филология фанлари докторлари, профессорлар Қурбанбай Жаримбетов, Қуанишбай Оразимбетов, Пердебай Нуржановлар, филология фанлари номзоди Файзулла Салаев тез-тез Тўлепберген устозимизни таклиф қиларди. Буюк шоирлар Навоий ва Бобур таваллуди, гоҳо ўзларининг юбилей саналари билан боғлиқ анжуманларда ҳаётий ва қизиқарли воқеалардан баҳраманд бўлардик.\nМенинг адабиёт ва адабиётшунослик соҳасини маҳкам ушлашимда маълум маънода Тўлепберген Қаипбергеновнинг ўрни беқиёс. Чунки аввал мактаб, кейинчалик академик лицей ва олий таълим даргоҳларида таҳсил олиш мобайнида асарлари, романлари, эсселари, суҳбатлари, “савол-жавоб” шаклидаги хилма-хил ижодларининг таъсири катта бўлган. Айниқса, “Аму тонги” (ҳозирда у “Қорақалпоқ тонги” номи билан нашр қилинмоқда) ҳафталик газетасида мунтазам равишда эълон “Қорақалпоқман –таваккалчиман” номли асаридаги савол-жавоблар, учрашувларда орттирган дўстлари, тажрибалари, ҳаётий хулосалари ўқувчини етти ёшдан етмиш ёшгача ўйлашга ундагани каби менининг шахс сифатида шаклланишимга ҳам катта таъсир этган.\nНафақат қорақалопоқ адабиёти тарихида, балки туркий халқлар адабиётида янгича жанр “роман-эссе”ни яратиши қардош ёзувчиларнинг эътиборига тушди. Чингиз Айтматовнинг берган муносиб баҳоси “Қорақлпоқнома” роман-эссеси бунинг ёрқин далилидир. Адиб асарни сюжетини бир макон ва замонда ёритмайди. Сюжет линиялари ретроспектив усулда бўлиб, воқеларни жонли, табиий ва шу лаҳзада кўз ўнгингизда содир бўлаётгандек таъсир қилади. Асарда болалик ва йигитлик, қарилик ва талабалик, ёшликнинг масрур ва мағрур лаҳзаларида инсон табиатидаги ўзгаришлар, ҳаётни таниш, одамларни билишлар ишонарли тасвирланган.\nБу ноёб фазилат ҳамма ёзувчида мавжуд эмас! Беназир устознинг роман-трилогияси, қиссалари, ҳикоя ва эсселари туркий халқлар адабиётининг ноёб дурдоналарига айланди. Бу ўз-ўзидан ёзувчига бениҳоя кенг имкониятлар яратиб бериши билан бир қаторда, эркин ижодий изланишларни ҳам туҳфа қилади.\nОрадан йиллар ўтади, вақтлар ўтади. Тўлепберген Қаипбергенов яратган асарлар ўз аҳамиятини йўқотмайди. У Орол мавзусида бўладими, ҳазрати инсон ҳақидами, севги-муҳаббат, дўстлик, ота-она, Ватан ҳақидами қадри ошиб бораверишига шубҳа йўқ. Мен ана шундай устозим борлигидан фахрланаман. Унинг асарларини ёшлар доимо ўқиб боришлари учун даъват қилиш, ўзи яшаб турган Ватаннинг тарихини яхши билиши, керак бўлса, улардан хулосалар чиқариб яшаши ҳар бир шахсни комиллик сари етаклаши таъкидлайвераман.\nМана устознинг ўлмас ўгитларидан бир парча:\n“Отамнинг насиҳатларидан: Ҳаётининг маъносизлиги учун ҳар кимнинг ўзи айбдор. Ҳаётдан нолинмай, айбни ўзингдан қидириш – донолик аломати.\nҲаёт – алғов-далғовлардан, кучлилар билан ожизларнинг ҳаёт-мамот курашидан иборат. Ҳар бир одам учун, энг муҳими, ўзининг қай тарафда, кимлар билан биргалигини теран англай билишида.\nУмринг суронларга қанча бой бўлса, шунча қизиқ. Умрни ғафлатда мудраб ўтказган одамнинг ўликдан фарқи кам”(“Қорақалпоқнома”дан).\nҲа, шундай! Инсоннинг ўзини-ўзи тарбия қилиши, ўзини-ўзи англаб етишида маъно кўп. Буни тушуниш саодати кимгадир кеч, кимларгадир эрта берилади. Ана шу олтин ўрталикни танлаш, уни вақтида тутиб қолишда адашмаслик ҳақиқий мўминнинг ишидир. Устоз Тўлепберген Қаипбергенов ана шундай ибратли ҳаёт йўли, ижод олами билан халқимиз маънавий савиясини бойитишда беминнат хизмат қилаверади, десам муболаға бўлмайди.\nфилология фанлари бўйича фалсафа доктори (PhD).\nАжиниёз номидаги Нукус давлат педагогика институти.


Cана : 05-11-2018 / Солиқ хабарлари, Солиқ ва ҳаёт / кўрилди: 253\nПрезидентимиз қарорига асосан юртимизда «Ҳар бир оила — тадбиркор» дастури амалга оширилмоқда.\nАдлия вазирлиги томонидан мазкур дастур доирасида кредитларни ажратиш тартиби тўғрисидаги низом рўйхатдан ўтказилди. Ушбу мақолада дастур доирасида кредит ажратиш тартиби ҳақида тушунча бериб ўтамиз.\n· илгари олинган кредитларни ёки ҳар қандай бошқа қарзларни қайтариш;\n· алкоголь ва тамаки маҳсулотлари ишлаб чиқариш;\n· савдо-воситачиликни амалга ошириш;\n· умумий овқатланиш ташкилотларининг айланма маблағларини шакллантириш;\n· ишлаб чиқариш мақсадлари учун ишлатилмайдиган шахсий мулкни сотиб олиш;\n· маъмурий харажатларни тўлаш, жумладан хизмат автомобиллари таъминоти;\n· мебель, уяли телефон сотиб олиш, шунингдек алоқа хизматларига тўлов мақсадлари учун ажратилмайди.\n· тадбиркорлик фаолияти билан шуғулланиш истагида бўлган жисмоний шахслар;\n· кичик тадбиркорлик субъектлари ҳисобланган якка тартибдаги тадбиркорлар, микрофирмалар, кичик корхоналар;\n· деҳқон ва фермер хўжаликлари;\n· оилавий тадбиркорлар.\nэнг кам иш ҳақининг 150 бараваридан (айни кунда 25 млн 836 минг сўм) – 1000 (айни кунда 172 млн 240 минг сўм) бараваригача миқдорда.\n1. Кредит олиш учун қарз олувчи — жисмоний шахслар кредит олиш учун анкка қуйидаги ҳужжатларни тақдим этади:\nҒайрат Ҳусанов – Зафаробод туман ДСИ бошлиғи


Келажак мессенжерлари. Коммуникацияни ўзгартириб юборишга қодир 5 технология\nКелажак мессенжерлари. Коммуникацияни ўзгартириб юборишга қодир...\n19.12.2017 17:00 0 208\nФойдаланувчиларнинг 88 фоизи мессенжер орқали суҳбатлашишни маъқул кўради.\nСмартфон ишлатадиганларнинг кўпчилиги бир кунда 10 соат вақтини мессенжерда ўтказади. Фойдаланувчиларнинг 88 фоизи айнан мессенжер орқали суҳбатлашишни маъқул кўради. Яна Рожкова келажакда бизни мессенжерлар борасида қандай янгиликлар кутаётгани билан таништирди.\nАйни вақтда коммуникациянинг катта қисми айнан матнли хабарлар ҳисобига тўғри келмоқда — биз учрашув вақтини белгилашга ва янги филмнинг эпизодларини муҳокама қилишга кўникиб қолдик.\nШу билан бирга матнни ёзиш овозли хабар ёки сурат юборишдан кўпроқ қўшимча диққат-эътиборни ва вақтни талаб қилади. Мессенжер ишлаб чиқарувчилар ушбу жараённи енгиллаштириш ва осонлаштиришда ёрдам берадиган бир нечта янги функциялар устида изланиш олиб боришмоқда. Яқин келажакда мессенжерларни нима кутмоқда?\n1. Стикерлар: бир марта босиш орқали суҳбат\nЭнг оддий ечим — бу стикерлар. Улар 2013 йилда Японияда пайдо бўлди ва тезда бутун дунёга тарқалди. Ҳозирда улар мессенжерда суҳбатлашишнинг асосий воситасига айланиб улгурди. Ахир керакли стикерни юбориш бутун бошли гапни ёзишдан анча қулай ва тез.\nБундан ташқари улар матнли хабарлар орқали ифодалаб бўлмайдиган ҳис-ҳаяжонни ҳам тақдим этади.\nАйниқса, стикерлардан байрам вақтлари фаол фойдаланилади — бунда уларнинг ҳажми 80 фоизга ўсади. Келажакда улар анча универсал ва қизиқарли бўлиши кутилмоқда. Шунда уларнинг ўзаро суҳбатдаги аҳамияти янада ортади.\n2. Ботлар: Сунъий интеллект эрасининг бошланиши\nСўнгги вақтларда мессенжерларнинг имконияти сунъий интеллект ҳисобига ортмоқда — мессенжерларда кўплаб ботлар «яшамоқда».\nСунъий интеллектга асосланган Иви чат-боти.\nУларнинг аксарияти стандартлаштирилган дастур сифатида IVR-тизим схемаси бўйича ишлайди — фойдаланувчига бир қатор вариантлар таклиф қилинади ва унга стандартлаштирилган жавоб қайтарилади. Бу каби дастурлар жуда муваффақиятли — масалан, фойдаланувчилар дастурнинг ичидан чиқмасдан туриб, кредитни расмийлаштириши мумкин.\n3. Бот-чатлар: сунъий дўст\nБот-чатлар кундалик ҳаётимизга кириб келмоқда. Ушбу технологиянинг қай даражада ривожланаётганини бевосита кузатяпмиз: ботлар фойдаланувчилар билан суҳбатлашиш ва унинг муммоларига ечим таклиф қилувчи тўлақонли ёрдамчига айланмоқда.\nТасаввур қилинг, бот-дугона сизга қоматингизга мос замонавий куйлак танлашда ёки кайфиятингиз бузилганида, уни кўтаришда хизмат қилади.\nБу каби технологиялар ҳаётга татбиқ қилиб бўлинди. Масалан, «Swelly» боти гардеробни баҳолай олади, «the Hipster Cat Bot» эса — байрам оқшоми учун энг замонавий кийимни танлайди, «HuffPost Entertainment» томоша қилиш мумкин бўлган янги комедияни тавсия қилади ва ҳакозо.\nҲозирча аксарият ботлар идеал эмас, уларнинг машҳурлиги сунъий интеллектнинг мессенжерлар ривожидаги муҳим ролини кўрсатиб беради.\n4. Мессенжерларнинг кенгайиши: барча дастурлар ўрнига — битта дастур\nМессенжер ишлаб чиқарувчилар бир нечта функцияни бажарувчи дастурларни битта коммуникация майдонида бирлаштириш устида бош қотиришмоқда. Бу смартфонларнинг қотишини олдини олади ва жуда қулай: бир дастурдан иккинчисига “сакраб” ўтиш шарт эмас.\nАнча долзарб тренд — бу мессенжерлар ва электрон тижорат хизматларини бирлаштиришдир. Мессенжерларнинг ритейлерлар билан ҳамкорлиги натижасида фойдаланувчилар чат ойнаси орқали хизматларга буюртма бериши ва уларнинг ҳақини тўлай олиши мумкин.\n5. Қўшимча реаллик: ёлғизликка барҳам берилади\nШунча имкониятларга қарамай мессенжерлар орқали суҳбатлашиш юзма-юз гаплашгандан тубдан фарқ қилади — ахир одам 80 фоиз маълумотни кўриш орқали қабул қилади. Айнан шу сабаб мессенжерлар ишлаб чиқарувчилари янги технологиялар ёрдамида суҳбат янада кўпроқ офлайн алоқага ўхшаш бўлишини таъминлашга ҳаракат қиладилар.\nҲозирда виртуал, қўшимча ва аралаш олам мажуд. Виртуал олам бу тўлиқ моделлаштирилган оламга кириб кетиш демакдир. Қўшимча ва аралаш олам эса — виртуал оламнинг маълум бир объектларни реал ҳаётга тадбиқ этиш ҳисобланади.\nУшбу технологияларнинг ҳар бири алоҳида аҳамиятга эга, бироқ шунга қарамай улар ўхшаш: барчаси том маънода масофани босиб ўтишга — эътиборга молик ҳодисаларни ва ўзаро алоқаларни биргаликда бошдан кечиришга ёрдам беради.\n«Юлдузлар жанги» филмидан.\nФото: «No Film School»\n«Юлдузлар жанги»да қаҳрамонлар голографик тасвирлар билан гаплашганини эслайсизми? Биз шунга яқинлашяпмиз.\nҚўшимча олам технологиясининг ишлаш тамойили қуйидагича: махсус сенсорлар инсон ва унинг ҳаракатини фиксация қилади, шундан сўнг дастур голографик шаклни моделлаштиради. Бу орқали эса нафақат ёзиб олинган хабарларни сўзлаш, балки реал вақт тартибида алоқа ўрнатиш ҳам мумин бўлади.\nсунъий интеллект мессенжер\nТехнология 17/01, 20:27


Саид Аҳмад. Сароб (ҳикоя) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Сароб (ҳикоя)\nСаид Аҳмад. Сароб (ҳикоя)\n«Ота қарғиши мисоли ўқ — у охиратда эмас,\nшу дунёнинг ўзида нишонга тегади».\n(Бухоролик 100 йил яшаган темирчи\nУсто Амин бобонинг ўгитларидан)\nБугун лагеримизга янги маҳбусларни олиб келишди. Кўринишидан уларни янги деб бўлмасди. Эгниларидаги кийимларига, слка ва тиззаларидаги рақамларга қараганда, кўп йиллардан бери лагердан-лагерга кўчиб юрган дайди маҳбуслар эканини дарров пайқаш мумкин эди.\nОдатда, янги келган маҳбусларнинг оёғида янги этик, янги ботинка, эгнида оҳори тўкилмаган костюм ё гимнастёрка бўларди. Лагеримизнинг блатной-зўравонлари уларнинг эгнидаги кийимларни кўришлари биланоқ ўзаро тақсимлаб олардилар. Орадан бирон ҳафта ўтиб, ўша кийимларни блатнойларнинг эгнида кўрардик.\nБу галги этапда келганлар зўравонларимизга ёқмади. Ҳар бири ўн-ўн беш йиллаб СССРнинг жамики лагерларида яшаб, қирриқ бўлиб кетган, наинки бировга ўз кийимини берадиган, аксинча, бировларникини қийқиртириб ечиб оладиган, бети қаттиқ маҳбуслар эди.\nСолдатлар, лагер назоратчилари уларни битта-битталаб санаб, ювилавериб ранги унниқиб кетган кулранг курткаларидаги, шимларидаги рақамларни текшириб ўтказа бошладилар. Шунда маҳбуслардан биттаси менга жуда таниш туюлди. Унинг ғамгин ва лекин лоқайд кўзлари… Қаерда кўрганман уни? Таниш, жуда таниш!\nОлди тиканли сим билан тўсилган баракда янгиларни бир неча кун карантинда сақлайдилар. Ҳозирча уларни бошқа маҳбусларга қўшмайдилар. Овқатни ҳам пақирда обориб берадилар.\nБаҳорнинг илиқ-иссиқ кунлари эди. Янгилар яланғоч бўлиб барак олдидаги майдончада чалқанча ётиб, баданларини офтобга тоблардилар. Улар Шимол лагерларида ойлаб офтоб кўрмай, ранглари синиққан кишилар эди. Уларни бир-икки ойгина ёз бўладиган, офтоб эса туман орасидан худди дока орқасига ёқилган шамдек хира кўринадиган, бизда баҳор офтоби чарақлаб турган шу кезларда ҳам қиш бўронлари увиллаб турган жойлардан олиб келишган. Бу маҳбуслар учун Жезқозғон энг яхши курортлардан ҳам афзал эди. Яланғоч ётганларнинг баданида игна санчиб ёзилган сўзлар, турли шармсиз сувратлар, бирида «туққан онамни унутмайман» деган ёзув бўлса, бошқасининг кўкрагида карта, аёл кишининг расми билан бир шиша ароқ тасвирланган. Тагида: «Мана шулар бизни хароб қилди», деган ёзув бор. Деярли кўпчилигининг кўксида яланғоч аёлларнинг турли ҳолатдаги сувратлари бор эди. Бу манзара қамоқхонадаги «рассом»ларнинг асарлари намойиш қилинаётган кўргазмага ўхшарди.\nМенга таниш туюлган махбус эса негадир ечинмай, кийим-боши билан офтобда ётарди.\nКим у? Кўзимга жуда иссиқ кўриняпти. Бориб ўзидан сўрасаммикан? Бунинг имкони йўқ. Соқчилар, назоратчилар уларга яқин йўлатмайди.\nМендан сал нарида ёши етмишлардан ошган, умрининг ўн беш йилдан ортиғини лагерларда ўтказаётган Олимжон домла ҳам уларга маъюс қараб турибди.\nДомла ғалати одам эди. У ҳеч ким билан сирлашмасди. Бировга на дардини айтарди, на қувончини. Кўпчилик уни орқаворотдан «индамас домла» деб атарди. У яхшиликка ҳам, ёмонликка хам бирдек лоқайд эди. Аммо унинг ҳозирги ҳолати бошқача. Офтобда яланғоч ётганларга қараб ичи ёниб, куйиб, ўртаниб кетаётгани шундоққина билиниб турарди. Зимдан унга кўз ташлайман. Уни ҳеч қачон бундай алпозда кўрмагандим. У йиғларди. Кўзларидан оққан ёш соқолларига томарди. Домла қимирламас, ҳар киприк қоққанда мижжаларида тўпланиб қолган ёш дув тўкиларди.\nНазоратчи келиб сим тўсиқнинг бериёғида тўпланиб қолган томошабин маҳбусларга, кетинглар, деб буюрди.\nМахбуслар нари кетишди. Домла ҳам ёшли кўзларини кафтига артиб, бошини эгганича кетди.\nМен лагерда рассом эдим. Бир вақтлар рассомлик мактабида ўқиганим яшаш, ишлаш қийин бўлган бу жойларда асқотди. Вазифам — маҳбусларнинг кийимларига рақам ёзиш, жез конида ишлаб қайтган бригадаларнинг қанча руда қазиб чиқарганини катта-катта плакатларда акс эттириш ва уларни лагернинг кўринарли жойига илиб қўйиш эди.\nТушликдан кейин устахонамга бош назоратчи бир қоп кийим олиб келди-да, шуларга то кечки овқатгача рақам ёзиб, тайёр қилиб қўйишимни буюрди.\nБу янги келганларга бериладиган кийимлар эди. Шимларнинг чап тиззасидан юқориси, курткаларнинг елкасидан пасти совун қутисича келадиган жойидан қайчида қийиб олинган. Устидан оқ латта тикиб қўйилган эди. Агар маҳбус рақам ёзилган латтани олиб ташлаб қочиб кетса, қидирувчилар кийимидаги қийиб олинган жойидан билиб оладилар. Шу латталарга маҳбусларнинг рақамини ёзишим керак. Рақам офтобда ҳам, қор-ёмғирда ҳам ўчмайдиган қора лак билан («Кузбас лак» билан) ёзилади. Лак совуқда тошдек қотиб қолади. Новвойхонадан тошкўмир чўғини куракчада олиб келиб, лак солинган банкани унинг устига қўйдим. Лак эригандан кейин боя назоратчи бериб кетган рўйхатга қараб, рақамларни ёзишга киришдим. Рақам ёнига маҳбуснинг исм-фамилияси қайд этиб қўйилган эди. Ўн еттинчи курткага рақам ёзмоқчи бўлиб рўйхатга қарадиму ҳайратдан ёқамни ушладим. «ЕЕ3781» рақами ёнига «Кимсанбой Ёлқинов» деб ёзиб қўйилган эди. Эрталабдан бери хаёлимдан кетмаётган «ким у» деган жумбоқ ечилган эди.\nОлисда қолган беозор, шўх, ерга урса осмонга сак-райдиган тизгинсиз болалигим, тезроқ катта бўлиб, азиз ва жонажон Ватанга хизмат қилиш, «халқлар доҳийси, улуғ ва меҳрибон отамиз Сталинга содиқ бўлиш» орзуси юрак-юракларимизда жўш урган қайноқ ёшлигимиз кўз ўнгимдан чақмоқдек бир ялт этиб ўтди.\nКимсанбой! У бизнинг болалардан чиққан қаҳрамонимиз эди. Уттизинчи йилларда унинг суврати газеталардан тушмасди. Мактабларда, пионер уйларида, истироҳат боғларида, ёшлар лагерларида одам бўйи қилиб чизилган сувратлари бир қарашда кўзга ташланадиган жойларга илиб қўйиларди. Ва суврат тагига: «Пионер! Каҳрамон Кимсанбой Олимжоновга салют бериб ўтишни унутма!» деб ёзиб қўйиларди. Бутун Ўзбекистон болалари ундан ибрат олишга, у адо этган ватанпарварлик жасоратини такрорлашга қасамёд қилишарди.\nУнинг отаси Олимжон Рахмонов район маориф бўлимининг мудири эди. Тарих билимдони бўлган бу одамни райондаги жами тарих ўқитувчилари устоз деб атардилар. Ҳатто уйига ҳам келиб, ундан Туркистон тарихи бўйича билмаганларини сўраб билиб олардилар. Унинг уйида китоб кўп эди. Алоҳида битта уйдаги токчаларга жуда ноёб китоблар териб қўйилган эди. Домла бу китобларни бировларга бермасди. Зарур бўлса, шу ерга келиб ўқишгагина рухсат берарди. Амир Темур, Мирзо Бобур, Наргаахий, Форобий, Шарафиддин Али Яздий, Нажмид-дин Кубро, Ал-Беруний, Хожа Аҳрор, Аҳмад Яссавий каби алломаларнинг ўтган асрларда хаттотлар томонидан кўчирилган ноёб қўлёзмаларини Домла кўз қорачиғидек асрарди. Кечалари еттинчи лампа ёруғида тонг отгунча мутолаа қиларди.\nКўпинча Домланинг уйига кекса зиёлилар тўпланиб, тарихда ўтган ўзбек мутафаккирлари тўғрисида суҳбатлар қилишарди. Йиғилганлар Олимжон домланинг билимига, билағонлигига қойил қолардилар. Сухбат ўз-ўзидан ота-боболари Шаҳрисабз барлосларидан бўлган буюк шоир Мирзо Абдулқодир Бедилга бориб тақаларди. Бедилхонлик бошланарди, кўплаишб Бедилнинг сирру сеҳрга тўла ғазалларининг мағзини чақишга киришиб кетардилар. Албатта, Олим домланинг талқинлари ҳаммани лол қолдирарди. Ўшандай суҳбатларнинг бирида гап айланиб Фузулийнинг битта ғазалига бориб қадалди. Меҳмонлардан бирови Фузулий ҳам ўзбеклар орасида Навоий даражасида машҳур эканини, унинг кўп ғазаллари ўзбек ҳофизлари томонидан қўшиқ қилиб айтилишини гапириб қолди.\n— Домла, Фузулийнинг бир ғазали бор, мағзини сира чақолмадим. Кўп билимдонлардан сўраганимда тайинли бир жавоб беролмадилар. Шу тўғрида сизнинг фикрингизни билмоқчи эдим.\nОлимжон домла нариги хонадан Фузулийнинг дево-нини олиб чиқди. Кўзойнак тақиб, дўстининг тиши ўтмаган ўша ғазални топди. Чироққа солиб, икки-уч марта ўкиди.\n— Хўш, қайси жойига тушунмадингиз? — деб сўради дўстидан.\n— Фузулий шундай деб ёзади: «Ғамларим шунча КЎПКИ, туянинг устига ортсам, зиндонга ташланган кофирлар озод бўлади». Хўш, нима учун озод бўлади?\nДомла ўйланиб қолди. Дарҳақиқат, туянинг устига ғам юкини ортса, нега кофирлар озод бўлади? Домла кўп ўйлади. Кейин бошини кўтариб меҳмонларга қаради.\n— Гап бундоқ. Бу сирнинг маънисига етиш учун Фузулий яшаган даврга мурожаат қилиш керак. Ўша даврдаги ривоятларни, мақолу маталларни, ҳатто қўшиқларни хам билмоқ керак. Бир ривоятда одамлар Аллоҳдан, эй тангрим, зиндонда ётган кофирлар қачон озод қилинади, деб сўрабдилар. Аллох, туя игнанинг тешигидан утгандагина кофирлар озод қилинади, деб жавоб қилган экан. Фузулий ана шу ривоятни ғазалига асос қилиб олган. Яъни: «Менинг ғамларим шунчалик кўпки, туянинг устига ортсам, кўтаролмай, озиб, ипдек бўлиб қолади». Ипдек озиб қолган туя игнанинг тешигидан бемалол ўтиши мумкин. Демак, кофирлар зиндондан озод қилинади.\nДомланинг бу қадар билимдонлигига қойил қолишди, тахсинлар ўқишди.\nДомланинг бўйига етиб қолган эгизак қизлари бор эди. Шу эгизаклардан кейин кўрган болалари турмади. Бир ёшга тўлар-тўлмас вафот этавердилар. У ҳар гал ой-куни яқин қолган хотинининг дўппайиб қолган қорнига қараб: «Кимсан, ўғилмисан, қизмисан?» деб куларди. «Агар қиз бўлсанг, отингни Кимсаной қўяман, ўғил бўлсанг, Кимсанбой кўяман», дерди ширин бир энтикиб. Хайрият, ўғил туғилди. Оти Кимсанбой бўлди. Шу бола ўн икки ёшга кирди. Бешинчи синфда ўкийди. Домла китоб титиш билан овора. Тонг отгунча ўтириб, нималарнидир ёзади. Ёзган мақолалари «Маориф ва ўқитувчи», «Маданий инқилоб» газеталарида бот-бот босилиб туради.\nКимсанбой мактабда фаол пионерлардан. У Ленин, Сталин тўғрисида ёзилган шеърларни ажиб бир маҳорат билан декламация қилади. Уни район, ҳатто вилоят миқёсида ўтадиган тантанали йиғинларга, слётларга, ўқитувчиларнинг конференцияларига чақириб, шеърлар ўқитишади. Олимжон домла унга, болам, бунақа ҳавойи ишларга жуда хам берилиб кетма, ё артист бўлмоқчимисан? Яхшиси, дарсингни тайёрла. Жамоат ишлари дарсдан кейин бўлсин, деб насиҳат қиларди. Бир хонада домла қалам қитирлатади, Кимсанбой бошқа хонада ҳар хил ҳаракатлар қилиб, баланд овоз билан шеър декламация қилади.\nБир куни мактаб директори уни дарс пайтида идорага чақиртирди.\nДиректорнинг кабинетида нотаниш одам ўтирарди.\n— Бу ўртоқ сен билан гаплашгани келганлар. Сизларни холи қолдираман, гаплашиб олинглар, — деб директор чиқиб кетди.\nНотаниш одам гапни нимадан бошлашни билмай, бирпас унга тикилиб ўтирди. Кейин портфелидан газета олиб унинг олдига қўйди. Бу Москвада чиқадиган «Пионерская правда» газетаси эди.\n— Иккинчи саҳифадаги мақолани яхшилаб ўқиб чиқ, — деди у, — сувратга ҳам яхшилаб қара. Қахрамон пионер Павлик Морозов шу бўлади.\nКимсанбой ўрисчани дуруст билмасди.\nПавлик Морозовни халқ душманлари ваҳшийларча ўлдиришган. У ватанга содиқ, Ленин-Сталин ишига ҳаётини бағишлаган замондошимиз. Унинг отаси халқ душмани, Шўро тузумини ағдариб ташлашни ният қилган. Павлик ўша душманнинг сирини фош этади. Ҳозир Шўролар жумҳуриятининг ҳамма жойида Морозовчилик ҳаракати бошланиб кетди. Ёш ватанпарварлар ички душманларни фош қилиш учун қасамёд қилмокдалар. Сен ҳам шу ҳаракатга қўшилишинг керак. Бу сенинг муқаддас бурчинг. Биз айтган ишларни бажарсанг, сени Бутуниттифоқ пионерларининг «Артек» номли лагерига юборамиз. Фаол пионерларнинг Москвада бўладиган слётида ҳам қатнашасан. Ўша ерда буюк устозимиз, доҳиймиз Сталинни кўрасан.\nКимсанбойнинг кўзлари яшнаб кетди. «Мукаддас пойтахтимиз улуғ Москвани, тирик доҳийни кўриш, Қора денгиз соҳилидаги жаҳон болалари дам оладиган лагерда шоҳсупага кўтарилиб шеър ўқиб берса борми!..» Кимсанбой шошиб қолди.\n— Мен нима иш қилишим керак?\n— Аввало, ўртамизда бўлиб ўтган бу суҳбатни бировга айтмасликка сўз берасан. Бундан кейинги суҳбатларимизни ҳам сир сақлайсан. — У шундай дея туриб, портфелидан бир варақ қоғоз олиб унга узатди. — Бунга имзо чекиб бер. Аввал ўқи, кейин имзо чек.\nҚоғозга шундоқ сўзлар ёзилган эди: «ТИЛХАТ. Менким, Кимсанбой Олимжон ўғли ГПУ ходими М. Мансуров билан бўлган суҳбатимизни бировга айтмайман. Отам Олимжон Раҳмоновнинг хатти-ҳаракатларини кузатишга сўз бераман. Уйга келадиган меҳмонлар билан нималар тўғрисида гаплашганини ёзиб бераман. Агар бўлиб ўтган гапларни, отам хақида тўпланган маълумотларни бировга айтсам, жиноят кодексининг тегишли моддаси бўйича жазоланаман».\n— Ўқиб бўлдингми? Энди имзо чек!\nКимсанбой ўйлаб ўтирмай тилхат остига имзо чекди.\n— Тилингга эҳтиёт бўл. Отанг ҳақида ёзиб қўйган хатларни хар ҳафтанинг душанба кунлари ўзим келиб, шу ердан олиб кетаман. Агар бировга айтсанг, ё отангга билдирсанг, худди Павлик Морозовдек ҳалок бўласан. Янаги келишимда, агар айтганларимни уддаласанг, вилоят пионер ташкилоти сени қўл соат билан мукофотлайди, билдингми?\nГПУ ходими Мансуров ҳар душанба куни мактабга келар, Кимсанбой ёзиб қўйган маълумотларни ўқиб кўргач, бошқатдан ёздирарди.\n— Керакли гапларни ёзиш керак. Фактларга сиёсий тус беришни ўрган! Бобокалон доҳиймиз Карл Маркс: «Дин халқ учун афюндир», деган. Уйимизга келган мехмонлар Ахмад Яссавий деган реакцион диндор шоирни кўкларга кўтариб мақташди. Халқни асоратга солувчи шеърларини ўқишди, деб ёзиш керак. Алишер Навоий «Хамса»ни, «Чор девон»ни ёзганда Пушкиннинг хабаш бобоси Ўрта Ер денгизининг жанубий қирғоқларида чиғаноқ териб юрарди. Мирзо Улуғбек Самарқандда Расадхона барпо этган пайтларда ўрислар хохолларнинг малайи эди, чипта ковуш кийиб юришарди, деган гапларни айтишди, деб ёзгин!\n— Бунақа гапларни энди сиздан эшитиб турибман… Қандоқ қилиб ёлғонни ёзаман?!\nБирдан Мансуровнинг жаҳли чиқиб кетди.\n— Ёзавермайсанми, тирранча! Айтмаган бўлишса, энди айтишади! Халқ душманлари ҳамма гапларни бирдан айтиб қўя қолишмайди. Улар ниҳоятда пихини ёрган, ниқобланган ёвларимиз.\nКимсанбой бир ҳафта мобайнида жонини жабборга бериб тўпланган маълумотларни қайтадан Мансуров айтгандек қилиб ёзди. Тагига имзо чекди.\n— Ҳа, балли! Мана шунақа қилиб ёзиш керак. Менга қара, вилоят пионер ташкилоти сени қўл соати билан мукофотлади. Ма, тақиб ол! Эҳ-ҳе, сени ҳали қанча мукофотлар кутяпти!\nГПУнинг пионер ташкилоти номидан берган соатини Мансуров Кимсанбойнинг билагига тақиб кўйди.\nКимсанбой ўзида йўк шод эди. Эртага болаларнинг кўзини ўйнатиб тақпб юраман. деб қувончини ичига сиғдира олмай, Мансуровга миннатдорчилик билдириб, у билан хайрлашди. Мансуров кетар чоғида: «Қанақа ёзишни билиб олдинг-а?» деб эслатиб қўйди.\nБу хил маълумот ёзишлар уч ойдан ортик давом этди. Бу орада «пионер ташкилоти» Кимсанбойни велосипед билан ҳам мукофотлади. Ўша ойнинг охирларига бориб Кимсанбой Бутуниттифоқ пионерлари слётида катнашиш учун Москвага кетди.Ўзбекистондан Кимсанбойга ўхшаган «Морозовчи»лардан яна ўн бир бола бор эди. Слёт қатнашчиларидан ўн етти нафар бола «Ҳурмат белгиси» ордени билан мукофотланди. Ўлар орасида Кимсанбой Олимжонов ҳам бор эди. Кимсанбой Иттифоқ оқсоқоли Калинин кўлидан орден олар экан, президиумда қарсак чалаётганлар орасида «букж доҳий, халқлар отаси Сталин»га кўзи тушди. Ўзини тутолмай ҳўнграб юборди.\nУ Москвадан қайтиб келганда дадаси йўк Эди. Олимжон домла билан яна етти ўқитувчи қамоққа олинган экан.\nУлар нима гуноҳ қилган эканлар, деб ҳайрон бўлган одамлар газетада босилган «Маорифга уя курган қузғунлар» номли макрлани ўқиганларидан кейин нима гаплигини билдилар. Биров: «Буни каранглар-а, домла туппа-тузук одам эди, одамнинг оласи ичида, деганлари бежиз эмас экан», деса, яна бирови: «Пухта ниқобланган, айёр одам экан», дейди. «Қинғир ишнинг қийиғи қирқ йилдан кейин хам чикади, ҳушёр бўлиш керак, бунақалардан ҳали орамизда кўп бўлиши мумкин», дейдиганлар ҳам бўлди. Дунёнинг ишлари хўп қизиқ-да, ота — сотқин, боласи — чин ватанпарвар!\nКимсанбойни икки марта терговга чақириб, отаси билан юзлаштирдилар. Олимжон домла бу ишларда ўғлининг ҳам кўли борлигини билмасди. Юзма-юз пайтида Кимсанбой айтган гапларни эшитиб, ёқасини ушлади. Терговчининг: «Шу гаплар ростми? Тасдиқлайсизми?» деган сўроғига жавоб бермади. Пешонасига шапиллатиб уриб: «Э-э, аттанг, аттанг! — дея ўғлининг бетига қараб: — Илоё, жувонмарг бўл! Умринг хор-зорликда ўтсин! — деб юзига фотиҳа тортди.\nМосквадан «Тройка» Олимжон домлани ўн беш йилга ҳукм килгани тўғрисида қоғоз келди.\nОрадан саккиз йил ўтди. Кимсанбой йигирма ёшга тўлди. 1942 йили армия сафига чақирилди. Қишлоқлардан фронтга кетаётганларни тантанали кузатиш маросимига юздан ортик комсомол аъзолари тўпланди. Бўлажак жангчилар номидан «Ҳурмат белгиси» ордени нишондори Кимсанбой Олимжоновга сўз берилди.\n— Мен ҳаёт-мамот жангига кетяпман. Халқ душманининг ўғли бўлиб эмас, асл ватанпарвар, доҳий Сталин фарзанди бўлиб урушга кираман. Бугундан бошлаб фамилиям Олимжонов эмас, Ёлқинов бўлди. Кўксимда буюк Сталин билан жангга кираман! — У шундай деб кўйлаги ёқасини ечиб юборди. Ўнинг кўксида игна санчиб ишланган Сталиннинг суврати бор эди. — Улуғ доҳий жангда менга мададкор бўлади, — деб сўзини тугатди Кимсанбой.\nҚарсаклар янгради. Олқишлардан маст бўлган Кимсанбой кўксини очганча тантанавор илжайиб турарди…\nШу тобда қамоқхонанинг кулранг курткасига «ЕЕ3781» рақамини ёзар эканман, кўзларимга ишонмай, ракам ёнидаги фамилияга яна бир марта қарадим. Адаш-мабман. Унга «Кимсанбой Ёлқинов» деб ёзилган эди.\nБоя офтобда ётган маҳбусларга қараб юм-юм йиғлаётган Олимжон домла — Кимсанбойнинг отаси. Кийимини ечмай ётган, боши бир томонга қийшайган маҳбус — собиқ каҳрамоғг пионер Кимсанбой Олимжонов эди.\nОлимжон домла ўғлини таниди. Аммо Кимсанбой отасини танимади.\nОрадан беш-ўн кун ўтиб янги маҳбуслар карантиндан чиқди. Уларни учта-тўрттадан қилиб баракларга жойлаштиришди. Очиқ конда портлатилган руда харсангларини вагончаларга ортадиган бригадаларга қўшиб юборишди.\nКимсанбой лагернинг ўзида — «зона»да қолдирилди. Чунки унинг ўнг кўли синиб, қийшиқ битиб қолган. Юрганда боши у ёқ-бу ёққа оғиб кетаверади. Кўзи ҳам хиралашган. Олдида турган одам туман орасидан кўринаётганга ўхшайверади. Лекин эшитиш қобилияти жуда кучли.\nЯнгилар келгандан кейин лагердаги маҳбуслар ҳаёти бирдан ўзгариб кетгандек бўлди. Ҳаёт ҳаёт эканда. Маҳбуслар ҳар қандай азоб-уқубатлар ичида ҳам, эртага уларни даҳшатли фожиа кутаётганини сезганда ҳам яшаш тарзини ўзгартирмайди. Оғир, жуда оғир меҳнатдан толиқиб келиб, тўрт қошиққина сули бўтқани еб олиб, баракда ўринга ечинмай ётиб ором олади. Назоратчи махбусларни санаб, баракни устидан қулфлаб қўйгандан кейин бир дамгина асил инсонликка қайтгандек бўладилар. Бу барак уларнинг дахлсиз ватани, уйи, ҳовлиси бўлиб туюлади. Бунда уят, жуда уят латифалар айтилади. Барак деразалари кулгидан зириллаб кетади. Бунда маҳбуслар хаёлларига эрк берадилар. Бошларидан ўтган воқеаларни сўзлаб берадилар. Айтаётган саргузаштлари, албатта, ёлғон гаплар. Ҳеч ким ёлғон айтяпсан, демайди. Ёлғон бўлса ҳам қизиқ бўлса бас.\nБири профессорнинг ўғлиман, деб Большой театрнинг ёш бир раққосасини йўлдан урганини, жуда озғин экансан, деб эрталаб уйидан ҳайдаб юборганини худди рост гапдек ҳаяжон билан айтиб беради.\n— Шу десангиз, — деб гап бошлайди яна бири, — СИБЛАГдалик пайтимда жуда бадтарин, жоҳил бир началнигимиз бўларди. Бир кўзи шишадан эди. Жаҳл билан столни муштлаганда шиша кўзи отилиб чиқиб столга, ундан сакраб ерга тушарди. Шиша кўзни кўпчилик бўлиб излаб тупрокдан топиб, ювиб берардик. Бир куни кўзи отилиб ерга тушганда билдирмай бир тепган эдим, руда олиб кетаётган транспортёр лентасига бориб тушди. Руда билан вагонга тўкилди. Буни ҳеч ким сезмади. Ўша куни кечгача эллик киши кўзни қидиршди. Топилмади. Началник янги кўз буюртма қилиш учун Москвага кетди. Бир ой йўқ бўлиб кетдию янги кўз билан келгунча отпускага чиққандек яйраганмиз, — дея ғурур билан ғирт ёлғон ҳикоясини кула-кула тугатади.\nЯна бири «Огонёк» журналида босилган чиройли бир йигитнинг сувратини қийиб олиб, машҳур киноактрисага ўлдим-куйдим деб ёзган хатига қўшиб жўнатганини, актрисадан «иккинчи бунақа аҳмоқлик қилманг, бу ўз эримнинг суврати-ку» деган жавоб олганини айтганда барак ичи, бомба портлагандек, кулгидан ларзага тушганди.\nЯнгилар келгандан кейин бу кулгилар, бу хил қувноқ суҳбатлар барҳам топганди. Бунга сабаб — янгилар асосан «сексотлар», «стукачлар» эди («сексотлар», «стукачлар» маҳбуслар тўғрисида бошлиқларга яширинча маълумот бериб турадиганлар).\nЯнги келганлар ичидаги зўравонлар «маҳаллий» зўравонларнинг кўзини очирмай қўйди. Улар ошхонага бориб, кўичилик билан овқатлангани ор қиладилар. Бизнинг зўравонларимиз уларга овқат ташиб, қўлини артишга сочиқ тутиб турадилар. Қариндошларидан посилка олганлар қурук қўл билан қолаверадилар. Туққан онаси пишириб юборган тансиқ ширинликлар ҳам ўша зўравонларнинг насибаси бўлиб қолганди.\nСексотларни, стукачларни бир лагерда узоқ ушлаб турмасдилар. Уларнинг айғоқчилиги очилиб қолиши билан бошқа лагерга жўнатардилар. Агар жўнатмасалар, маҳбуслар уларни албатта ўлдириб юборардилар.\nКимсанбой ҳам фаол сексотлардан эди. Воркута лагерида маҳбуслар уни уриб, маълумот ёзадиган ўнг қўлини тирсагидан синдиришган эди. Балхаш лагерида орқа миясининг пастига, қоқ энсасига белкуракнинг сопи билан уриб, чуқурга ташлаб кетишган. Соқчилар унинг додлаган овозини эшитиб, чуқурдан чиқариб олишган. Ана шундан кейин унинг ўнг қўли тирсагидан қотиб, боши гоҳ ўнгга, гоҳ чапга ўзидан-ўзи бурилиб қоладиган, соғ қўли билан тўғрилаб, олдинга қаратиб қўйса, боши мусичанинг калласидек олд-орқасига силтаниб, бориб-келаверадиган бўлиб қолганди.\nИюль ойининг охирларига бориб ҳаво ниҳоятда исиб кетди. Дарахтсиз, гиёҳсиз, тупроғига мис кукуни аралашган ер қиздирилган товадек бўлиб, кирза ботинканинг таг чармидан ўтиб, оёқни куйдирарди. Маҳбуслар баракларнинг соя томонларида жон сақлашарди. Тердан шалаббо бўлган курткаларини тошларга, қизиган тупроққа ёзиб қуритишарди. Кўпчиликнинг курткаси ювилавериб, рақамлари ўчиб кетганди. Шундай пайтларда менга иш кўпаярди. Кийимида рақами ўчган маҳбусларни соқчилар дарвозадан чиқаришмас, менга юборишарди.\nОлимжон домла олдимга келиб, орқа ўгириб тиззалади-да, елкасини тутди. Янгилар келгандан бери домла озиб кетди. Яна беш-олти ёш қаригандек эди.\n— Домла, яхши юрибсизми? — дедим елкасига рақам ёзарканман.\n— Худога шукур, ўлмаган қул яшайвераркан.\n— Шу дейман, домла, ёшингиз ҳам бир жойга бориб қолди. Катталарда инсоф йўқ-да. Сизни ишга чиқармасалар ҳам бўларди.\nДомла сергакланди. Унинг кўнглидан, нега бундай деяпти, сексот эмасмикан, деган хаёл ўтдиёв!\n— Жуда унчалик қари эмасман. Берган нонини оқлаб юрибман.\nСут ичиб оғзи куйган одам қатиқни ҳам пуфлаб ичади, дегандек, домланинг ҳам кўп марта оғзи куйган кўринади.\nҚамоқхоналарнинг «телеграфи» жуда аник ишлайди. Кайси лагерда қандок воқеа юз бергани уч кунга қолмай хамма лагерларга етиб боради. Кайси шахар турмасида кимлар ётгани, улар кайси модда билан айбланаётганлари, улар орасида сексотлар бор-йўқлигини аниқ биладилар. Янгиларнинг кўпчилиги сексот экани тўғрисидаги хабар ўша куниёқ келган эди. Олимжон домла узок йиллардан бери қамоқда яшаб лагер хаётининг минг бир чийриғидан ўтиб, пишиб кетган одам эди. Шунинг учун ҳам у биров билан дардлашмас, ўз ёғига ўзи қоврилиб юраверарди.\nМаҳбусларни конвойлар ишга хайдаб кетгандан кейин уч минг кишилик лагер бўшаб қолди. Менинг эрталабки хизматим ҳам шу билан тугади.\nЭнди баракка кетмоқчи бўлиб турганимда, калласини ликиллатиб Кимсанбой келди.\n— Биродар, шу ортиб колган лакни менга берсангиз.\n— Лакни нима қиласиз? — дедим.\n— Керак, йўқ деманг.\n— Майли, олинг, — дедим лак солинган тунука банкани унга узатиб.\n— Раҳмат, — дея оркасига бурилар экан, соғ кўли билан калласини барак томонга тўғрилаб қўйдида, аста кета бошлади.\nАжаб, Кимсанбой таниб бўлмас даражада ўзгариб кетибди. Навқирон ёшида юзларини ажин қоплабди. Кўз косалари чукурлашган, сочлари тўкилиб, боши яланғочланиб қолганди. Аммо кўзлари, овози ўша-ўша, болалигидагидек эди. Кунлар чидаб бўлмас даражада исиб кетган бўлишига карамай, у ҳамон томоғигача тугмалари кадалган курткасини тердан бижғиб кетган бўлса хам ечмасди. У хар куни эрталаб қора лак олгани олдимга келадиган бўлди. Шундай кунларнинг бирида унинг кимлигини ўзига айтдим.\n— Отангиз сизга хўп билиб от қўйган экан. Қаранг, кимлигингизни ўзингиз ҳам билмайсиз.\nУнинг кўзлари олазарак бўлиб қолди. Кўлига тиралиб ўрнидан турмоқчи бўлганди, чап қўли кучсизлик қилиб яна ўтириб қолди.\n— Кимсанбой, мендан яширмай қўя қолинг, — дедим босиқлик билан. — Икковимиз битта қишлоқнинг боласимиз. Кимлигингиз кафтимнинг чизиғидек аён. Сиз Павлик Морозовнинг садоқатли издошисиз. Ўз отангизни ГПУга сотганингиз учун «Ҳурмат белгиси» ордени билан мукофотланган Кимсанбой Олимжоновсиз. Сизларни фронтга кузатиш маросимида қишлоқ комсомолларига: «Мен кўксимда буюк Сталин билан жангга кираман». деб кўкрагингиздаги Сталттн сувратини минбарда туриб кўрсатганингизда мен ҳам бор эдим. Сизга қора лак нима учун кераклигини биламан. Сталиннинг суратини чаплаш учун керак. Бунақа қилишнинг энди фойдаси йўқ. Саратон иссиғида терлаган баданга бўёқ ёпишмайди. Кўчиб кетаверади. Бундан ташқари… — деб зимдан унга назар ташладим. Бопга ўнг томонга бурилиб қолганди. — Кўксингизда Сталин борлигини зеклар аллақачон билиб олишган. Якшанба куни сизни ечинтириб, кўкрагингиздаги қора лакни керосин билан, солярка билан, бензин билан Сталиннинг суврати кўрингунча ишқаламоқчилар. Кўксингиздаги Сталинни минг-минглаб маҳбусларга кўрсатишмоқчи. Сизга маслаҳат, хўжайинингизга айтинг, сизни ё вақтинча қамаб қўйсин, ё бошқа лагерга жўнатиб юборсин.\nХоинни огоҳлантириб тўғри иш қилдимми, билмадим. Ҳарҳолда бир қишлоқдан бўлганимиз учун шундай қилдимми, билмайман, билмайман.\nКимсанбойнинг калласи чапдан ўнгга, ўнгдан чапга муттасил бориб келаверди. Худди тутқаноқ тутаётганга ўхнтарди. У машаккат билан ўрнидан туриб, бошини барак томонга тўғрилаб қўйди. Барибир боши ён томонга силкинаверганидан йўлни кўролмай гандираклай бошлади. Икки марта йиқилди. Яна турди. Кўр одамдай тусмоллаб юра бошлади. Унга ҳам раҳмим келди, ҳам упдан жирканиб кетдим.\nЭртасига у қора лак олгани келмади. Тушликка яқин учинчи баракда нимадир бўлди. Ўша томонга санитар югуриб ўтди. Лагер касалхонасининг жарроҳи — каторжпик Штокман ва замбил кўтарган икки санитар изма-из ўша ёққа югуриб кетишди. Бир оздан кейин замбилда конга беланган Кимсанбойни касалхонага олиб ўтишди.\n— Кўксига пичоқ санчибди, — деди барак навбатчиси. — Баттар бўлсин! Итга ит ўлими. Маҳбуслар барибир уни тирик кўйишмасди.\nКечқурун ишдан қайтган Олимжон домла касалхона бараги олдида у ёқдан-бу ёққа асабий бориб-келиб турибди. Эшик олдида махорка чекиб турган санитардан:\n— Аҳволи қалай? — деб сўрадим.\n— Билмадим, ҳозирча бир нима дейиш қийин. Пичоқ юрагига бир сантиметрча кирган.\nЭрталаб санитар олдимга келиб:\n— Бемор Ёлқинов сизни сўраяпти, — деди.\nКимсанбой кўкка боқиб ётибди. Ора-сира ожизгина инграб кўяди. Тепасига бориб, ахволини сўрадим. Унинг хуши жойида эди. Фақат кўп қон кетганидан жуда ҳолсиз, бемажол.\n— Ҳамқишлоқ, яқинда муддатингиз тугаб уйга кетасиз, — деди у паст товушда. — Илтимос, дадам қамоқдан қайтиб келган бўлса, менинг узримни етказинг. Гуноҳини қони билан ювди, деб айтинг.\nУ чарчадими, ҳартугул, анча пайтгача индамай ётди. Навбатчи санитар, керакли гапини айта олмаяпти, деб ўйлаб бизни холи қолдириб чиқиб кетди.\n— Бу дунёнинг азобларидан кутулишимга саноқли соатлар қолган. Сиздан ўтиниб сўрайман, Штокманга айтинг, жоним узилиши билан танам совумай, жасадим қотмай туриб кўксимдаги Сталин сувратини терим билан шилиб олсин. Фашистларнинг концлагерида ўликларнинг терисини шилишда Штокман ассистентлик қилган. Қандоқ шилишни яхши билади. У дунёга ҳам Сталин билан кетмай. У билан битта қабрда ётгулик қилмасин.\nУнинг бу гаплари илтимос эмас, васият эди.\n— Хотиржам бўлинг, албатта унга айтаман, — деб ваъда бердим.\nФашистларнинг концлагерида Кимсанбой Ёлқинов ўликхонага қоровул бўлган деб эшитган эдим. Ўлган асирларни тиканли сим билан ўралган жойга саржинга ўхшатиб тахлаб қўйганлар. Қиш чилласида ўликлар тошдек қотиб, музлаб қолади. Уларнинг оғизларидаги тилла тишларини олғирлар қоқиб кетмасин, деб қўриқлашарди. Баданида яра-чақаси йўқ ўликларни ичкарига, иссиқхонага олиб кирганларида муз эриб, мурдаларнинг бадани юмшаб қолади. Шундан кейин терисини шилиш осон бўлади. Бу терилардан танноз хонимларга сумкачалар, танга-чақа соладиган ҳамёнчалар, қайишлар ясашарди. Баъзан ёрилган барабанларга ҳам қоплашар эди.\nКимсанбойнинг олдидан чиқиб, жаррох Штокманнинг хонасига кирдим. Ёлқиновнинг васиятини унга айтдим. Штокман бош чайқади.\n— Буни ҳатто хаёлингизга келтирманг. Умримда бунақа иш қилмаганман. Аммо қилмаган ишимни зўрлаб бўйнимга қўйиб, отувга ҳукм қилишганди. Кейин отув ҳукмини йигирма йиллик каторгага алмаштиришди. Кечирасиз, яна бошқатдан отувга ҳукм этилишни истамайман!\nШу билан Штокман гапни кисқа қилдию мени хонасидан чиқариб юборди. Эрталаб борганимда санитар Ёлқиновнинг саҳар пайтида жои берганини айтди. Ичкарига кириб мурдани кўрмоқчи бўлдим. Икки санитар унинг устидаги чойшабни очиб, Сталиннинг сувратини томоша қилишаётган экан. Пичоқ Сталиннинг чап кўзидан сал пастроғига санчилган эди. «Доҳий»нинг суврати шу қадар маҳорат билан ишланган эдики, худди тирикка ўхшаб кўринарди. Ажаб, ўлик танада тирик Сталиннинг суврати.\nМендан олдин Олимжон домла келиб, мурдага узоқ тикилиб ўтирганини, ўпкасини босолмай ўкириб йиғлаганини айтиб беришди. Қайтиб чиққанимда домла эшик кесакисига бошини тираб, ҳолсиз бир алпозда турарди.\n— Домла, бир мусулмоннинг боласи оламдан ўтди, —дедим. — Шунга жаноза ўқитсак бўлармиди?\nДомла индамади. Узоқ сукутдан сўнг:\n— Унга жаноза лозим эмас, — деди. — Кўкрагида кофирнинг суврати бор. Энди у бежаноза, бекафан кўмилади.\nУ шундай дедию гандираклаб-гандираклаб, барак орқасига ўтиб кетди.\n«Доҳий» Сталиннинг жасади тупроққа кўмилмади. Уни ичига похол тиқиб, мавзолейга, устози Ленин ёнига ётқизиб қўйдилар.\nБу ерда эса у бир хоиннинг баданига ёпишиб, атиги битта мурда аранг сиғадиган гўрига шерик бўлиб ётибди.\nШу билан ичимиздан чиққан хоиннинг жирканч умри якун топди.\n1999 йил, 17 июнь.\n← Аввалги Аввалги Саид Аҳмад. Борса келмас дарвозаси (ҳикоя)\nКейинги → Кейинги: Саид Аҳмад. Қоракўз Мажнун (ҳикоя)


Ташаббускорлик натижа бермоқда / ADOLAT ижтимоий-сиесий газетаси\nЖумладан, депутатлик гуруҳи аъзоси Улуғбек Нодиров сайловчилар ишончини оқлаётган вакилларимиздан биридир. Депутатга “Сарчашма” маҳалла фуқаролар йиғинида яшовчи 1-гуруҳ ногирони Файзулла Элбўтаев маҳалла ҳудудида пойабзал таъмирлаш устахонаси очишда кўмак сўраб мурожаат қилган эди. Партиядошимиз ташаббуси билан жой ажратилиб, ҳомийлар кўмаги асосида устахона учун зарур асбоб-ускуналар етказиб берилди. Бугун ушбу устахонада Ф.Элбўтаев аҳолига хизмат кўрсатмоқда.\n— Халқимизда “Бойликнинг боши соғлик” деган гап бежизга айтилмас экан, — дейди “Сарчашма” маҳалла фуқаролар йиғинида яшовчи Зоҳид Қобилов. — Саломатлигимни назорат қилиш учун доимий тиббий кўрикдан ўтиб, даволаниб туришим керак. Баъзида шунга ҳам имкон тополмай қоламан. Яқинда фарзандимни ҳам операция қилиш зарур бўлиб қолди. Бу масалада амалий ёрдам сўраб депутатга мурожаат қилдим. Шукрки, яхши инсонлар кўмагида тиббий муолажалар ҳам, операция ҳам ўз вақтида амалга оширилди.\nШунингдек, депутат Улуғбек Нодиров кўмагида Р.Шодмонова, Ё.Холмуродов, С.Мажидова, А.Холмуродовларнинг оиласига моддий ёрдам ажратилди.\nДепутат Илёс Сафаров фуқаролар мурожаатидан сўнг “Шакар” қишлоғидаги 156 та хўжаликка хизмат кўрсатаётган эски трансформаторни таъмирлаш, янги трансформатор ўрнатиш масаласига эътибор қаратди. Мутасадди идоралар билан ҳамкорликда эски трансформатор тўлиқ таъмирдан чиқарилди, ўрнатилиши лозим бўлган янги трансформатор эса тегишли “йўл харитаси”га киритилди. 165 хўжаликни электр қуввати билан таъминлаш қувватига эга трансформатор йилнинг иккинчи чорагида фойдаланишга топширилиши устидан жамоатчилик назорати ўрнатилгани эса ишни янада тезлаштиришга туртки бермоқда.\nШу билан бир қаторда қишлоқда яшовчи ўндан ортиқ фуқаронинг суюлтирилган газ баллонлари билан боғлиқ муаммоси ҳам ечим топди. Айни пайтда ҳудуд аҳолисини тоза ичимлик суви билан таъминлаш, электр энергияси таъминотини яхшилаш, ички йўлларни таъмирлаш борасида депутат томонидан амалий ишлар олиб борилмоқда. Мутасадди идораларга депутатлик сўрови жўнатилиб, уларнинг ижроси устидан депутатлик назорати ўрнатилди.\nМаълумки, бугунги кунда қишлоқ жойларда инфратузилмани яхшилаш, жумладан, электрон давлат хизматлари фаолиятини янада такомиллаштириш, аҳолининг ахборот технологияларидан фойдаланиш даражасини ошириш мақсадида тизимли ишлар олиб борилмоқда. Депутатлик гуруҳи аъзоси Дилбар Очилова саъй-ҳаракатлари туфайли “Сарой” қишлоғидаги аҳолини интернет, мобиль алоқа хизматлари билан тўлиқ ҳамда сифатли қамраб олиш мақсадида 2,2 километр узоқликдаги масофадан интернет тармоғи тортиб келинди.\n— Ўзим биринчи гуруҳ ногирониман, ёлғиз яшайман, — дейди “Ширинкент” МФЙ фуқароси Фарида Ҳайитова. — Депутатлар хонадонимга кириб келганида кўнглим кўтарилди. Уларнинг ёрдами билан туман бандликка кўмаклашиш бўлими ҳамкорлигида иссиқ-совуғимдан хабардор бўлиб туриш учун ёрдамчи тайинланди, ҳар ҳафтада “Ёш адолатчилар” қаноти аъзолари келиб, ҳолимдан хабар олишмоқда, юмушларимга кўмаклашишмоқда.\n— Депутатлик гуруҳимиз аъзолари ўзларига берилган ваколатдан унумли фойдаланишмоқда. Қаерда фуқароларни қийнаётган муаммо, ўйлантираётган масала бўлса шу ерда ҳозир бўлиб, унинг ечимига эътибор қаратишмоқда. Йўл таъмирлаш масаласими, электр таъминотими, кимгадир моддий ёрдам ажратишда кўмак кўрсатиш керакми, газ баллонлари билан таъминлаш керакми, ижтимоий соҳа объектларида бирор камчилик мавжудми — кўтарилган масалалар устидан депутатлик назорати ўрнатилиб, уларга мутасаддилар эътиборини қаратишмоқда. Бугунги давр талаби ҳам шу, — дейди халқ депутатлари Жомбой туман Кенгашидаги “Адолат” СДП депутатлик гуруҳи аъзоси Улуғбек Нодиров. — Қонунчилигимизга киритилаётган ўзгартишларни жамоатчиликка етказиш, фуқароларнинг ҳуқуқий маданиятини юксалтириш орқали қонунбузилиш ҳолатларининг олдини олиш депутат олдидаги энг асосий вазифалардан биридир. Бугунги кунда сайловчилар ўзларини қийнаётган муаммолар бўйича, биринчи навбатда, депутатларга мурожаат қилаётгани ҳам қувонарли, албатта. Бу айни вақтда депутатларга бўлган ишонч ортиб бораётганини кўрсатади.\nМаълумки, партия Сайловолди дастурида умумтаълим мактабларида ижтимоий адолат ва тенглик тамойилларини қарор топтириш, электрон дарсликлар ва мультимедиа маҳсулотлари сони ва сифатини, таълим муассасаларида тиббий хизмат кўрсатиш даражасини ошириш, ўқувчиларнинг мутолаа маданиятини ривожлантириш сингари долзарб масалалар ўрин олган. Бу эса депутатлик гуруҳига партиянинг “Таълим сифати партия нигоҳида” лойиҳаси доирасида ишлаш, фаолият йўналишини янада кенгайтириш имконини бермоқда. Ушбу лойиҳа асосида Жомбой туманидаги қатор умумтаълим мактабларида ўқувчиларнинг электрон дарсликлар билан таъминланганлиги даражаси, онлайн дарсларнинг сифати ва самарадорлигини ўрганиш ишлари олиб борилди. Мавжуд муаммоларни бартараф этиш чораларини кўриш халқ депутатлари туман Кенгашининг Ижтимоий-маданий соҳани ривожлантириш, оила, хотин-қизлар ва ёшлар масалалари бўйича доимий комиссиясида муҳокама этилди. Депутатлик гуруҳимиз аъзолари Дилбар Очилова, Малоҳат Тошмуродова мониторинг натижаларини баён қилиб, ҳар бир умумтаълим мактаби мисолида кечиктирмай ҳал этилиши зарур бўлган ечимларни таклиф этишди. Ушбу масалаларни халқ депутатлари туман Кенгаши сессияси муҳокамасига олиб чиқиш кўзда тутилган.\nТаъкидлаш жоизки, бугунги саъй-ҳаракатларимиз фуқароларда амалга оширилаётган ислоҳотларга дахлдорлик туйғусини юксалтириб, ҳаётга муносабатини тубдан ўзгартириш, яратувчанлик ва ташаббускорлигини оширишга замин яратмоқда.\nхалқ депутатлари Жомбой туман Кенгашидаги партия депутатлик гуруҳи раҳбари\nАҳоли соғлиғини сақлашда мавжуд муаммолар ҳал этил...\nМамлакатимизда аҳолига кўрсатилаётган тиббий хизматлар сифатини тубдан ошириб келинмоқда....\nСарҳисоб: Фаолиятга таҳлилий ёндашув...\nЖорий йилнинг 12 июль куни пойтахтимиздаги Миллий матбуот марказида Ўзбекистон “Адолат” социал-демократик партияси ҳамда унинг Олий Маж...


БМТ БОШ КОТИБИ ЎРИНБОСАРИ БИЛАН УЧРАШУВ\n2017 йилнинг 1 ноябрь куни Ўзбекистон Респубикаси Ташқи ишлар вазири БМТ Бош котиби ўринбосари, Наркотиклар ва жиноятчилик бўйича бошқармаси ижрочи директори Юрий Федотов биланучрашди. Бу ҳақда ТИВ расмий сайти хабар бермоқда.\nЮрий Федотов бошчилигидаги БМТ делегация Тошкент шаҳрига икки томонлама музокалар олиб бориш ва ШҲТ Минтақавий аксилтеррор тузилмасининг “Терроризмга қарши кураш — чегарасиз ҳамкорлик” мувзуйидаги 5-илмий амалий конференциясида иштирок этиш мақсадида ташриф буюрди.\nБўлиб ўтган суҳбатда БМТ ва унинг ихтисослаштирилган институтлари билан ҳамкорликни кенгайтириш доирасида Ўзбекистоннинг БМТ Наркотиклар ва жиноятчилик бўйича бошқармаси билан муносабатларининг мустаҳкамлаш ҳолати ва истиқболлари муҳокама қилинди.\nШунингдек, турли кўриниш ва шаклардаги ҳамкорликни янада ривожлантиришдан томонлар ўзаро манфаатдор эканлиги тасдиқланди.\nБугунги кунда, Ўзбекистонда БМТ Наркотиклар ва жиноятчилик бўйича бошқармаси кўмагида миллий ва минтақавий даражадаги дастурлар амалга оширилмоқда. Ўзбекистоннинг тегишли тузилмалари 2016-2019 йилларда Афғонистон ва қўшни давлатлар учун минтақавий дастурда, ҳамда Марказий Осиё давлатлари учун 2015-2019 йилларга мўлжалланган дастурда иштирок этмоқда.\nМамлакатимизда 2016-2020 йилларда Наркотик моддаларни суистеъмол қилиш ва ноқонуний айланишига қарши кураш бўйича комплекс чора-тадбирлар дастури қабул қилиниб, амалга тадбиқ этилмоқда. Дастурда наркотик моддаларнинг ноқонуний айланишини тартибга солиш ва наркологик ёрдам кўрсатиш бўйича норматив-ҳуқуқий ҳужжатларни такомиллаштириш, норкологик хизмат ва ҳуқуқни муҳофаза қилувчи органларнинг моддий-техник захирасини яхшилашга алоҳида эътибор қаратилган.\nУчрашув давомида томонларни қизиқтирган бошқа масалалар юзасидан ҳам фикр алмашилди.\nСуҳбатда БМТ Наркотиклар ва жиноятчилик бўйича бошқармасининг Марказий Осиёдаги минтақавий ваколатхонаси бошлиғи Ашита Миттал иштирок этди.


Ўзаро ҳамкорликнинг янги даври / ADOLAT ижтимоий-сиесий газетаси\nЎзаро ҳамкорликнинг янги даври\nЎЗБЕКИСТОН — ФРАНЦИЯ:\nФранция – дунёдаги етакчи давлатлардан бири\nМаълумки, Франция дунёда етакчи мавқега ва икки юз йилдан ортиқ демократик тараққиёт тажрибасига эга бўлган мамлакат сифатида эътироф этилади.\nФранция Бирлашган Миллатлар Ташкилоти Хавфсизлик Кенгашининг доимий аъзоси, иқтисодий жиҳатдан энг ривожланган мамлакатларни бирлаштирувчи “Катта еттилик” (G-7) ва “Катта йигирмалик” (G-20) гуруҳининг фаол иштирокчиси бўлиб, халқаро ҳамкорлик борасида зиммасидаги мажбуриятларни тўлақонли бажариб келмоқда. У Европа Иттифоқига асос солган таъсисчи давлатлардан бири бўлиб, ҳозирги кунда ҳам минтақавий интеграциянинг ташаббускори ва ҳаракатга келтирувчи асосий куч сифатида мазкур бирлашманинг сиёсатини белгилашда фаол иштирок этиб келмоқда. Франция дунёнинг қарийб барча давлатлари билан дипломатик алоқалар ўрнатган мамлакат бўлиб, ўзининг чет элдаги элчихоналари сони бўйича АҚШдан сўнг иккинчи ўринда туради. ЯИМ ҳажми бўйича эса у дунёда АҚШ, Хитой, Япония ва Германиядан сўнг бешинчи ўринни эгаллайди.\nФранцияда ЮНЕСКО (Париж), Иқтисодий ҳамкорлик ва ривожланиш ташкилоти (Париж), Интерпол (Лион), Халқаро меъёр ва ўлчовлар бюроси (Севр) каби қатор нуфузли халқаро ташкилотларнинг бош қароргоҳлари жойлашган. Франция БМТ, БМТ Хавфсизлик Кенгаши, Жаҳон савдо ташкилоти, “Ўнлар гуруҳи”, Ҳинд океани комиссияси, Кариб ҳавзаси давлатлари Уюшмаси, Халқаро валюта жамғармаси, Бутунжаҳон банки, Француззабон мамлакатлар уюшмаси (Франкофония), Европа Кенгаши, Европада хавфсизлик ва ҳамкорлик ташкилоти сингари қатор халқаро ва минтақавий тузилмалар аъзоси ҳисобланади.\nФранция ташқи сиёсатининг устувор йўналишлари сифатида Европа Иттифоқи, Ўрта ер денгизи ҳавзаси мамлакатлари, алоҳида мамлакатлар билан икки томонлама алоқалар, Франкофония, НАТО каби йўналишларни санаб ўтиш мумкин.\nОлий Мажлис Қонунчилик палатасининг Халқаро ишлар ва парламентлараро алоқалар қўмитаси аъзоси, сиёсий фанлар доктори\nФранциянинг халқаро нуфузи жуда баланд бўлиб, у халқаро ва минтақавий миқёсда аксарият долзарб муаммоларга ўз миллий манфаатларидан келиб чиққан ҳолда самарали ечим топиш йўлида астойдил ҳаракат қилмоқда. Давримизнинг умумбашарий муаммоларини ҳал қилишда Франция ўзининг кенг доирадаги халқаро шериклари билан узвий ҳамкорлик қилмоқда ва бу борада яхши натижаларга эришмоқда.\nФранция йирик индустриал-аграр мамлакат сифатида саноат ва қишлоқ хўжалиги маҳсулотлари етиштириш ҳажми бўйича дунёда етакчи давлатлардан бири ҳисобланади. Ялпи ички маҳсулот (ЯИМ) ҳажми салкам 3 триллион АҚШ долларини, ЯИМни киши бошига тақсимлаганда эса қарийб 45 минг АҚШ долларини ташкил этади. Ушбу иқтисодий салоҳияти Францияга ҳалқаро майдонда муҳим ўрин эгаллашга имкон бермоқда. Франция жуғрофий жиҳатдан жуда қулай, яъни Европанинг марказида жойлашганлиги ва ўарбий Европанинг бош савдо йўлларига (Ўрта ер денгизи, Ла-Манш бўғози, Атлантика океани) чиқиш имконига эгалигидан унумли фойдаланиб келмоқда.\nБу ерда темир ва уран рудалари, бокситлар қазиб олинмоқда. Етакчи ишлов берувчи саноат соҳалари сифатида машинасозлик, шу жумладан, автомобилсозлик, электроника товарлари (телевизорлар, кир ювиш машиналари ва бошқалар) ишлаб чиқариш, авиасозлик, кемасозлик (танкерлар, денгиз паромлари) ва станоксозлик тараққий топган. Франция – кимёвий ва нефть кимёси маҳсулотлари (шу жумладан, каустик сода, синтетик каучук, пластмасса, минерал ўғитлар, фармацевтика маҳсулотлари ва бошқалар), қора ва рангли металлар (алюминий, қўрғошин ва рух) ишлаб чиқарувчи дунёдаги энг йирик мамлакат. Жаҳон бозорида Францияда ишлаб чиқилган кийим-кечак, пойабзал, заргарлик буюмлари, парфюмерия ва косметика, коньяклар анча машҳур саналади. Бу ерда биргина пишлоқнинг 500 дан ортиқ турлари мавжуд.\nФранция – Европада қишлоқ хўжалиги маҳсулотларини ишлаб чиқарувчи энг йирик мамлакатлардан бири бўлиб, у қорамол, парранда етиштириш ҳамда сут, тухум, гўшт ишлаб чиқариш бўйича дунёда етакчи ўринлардан бирини эгаллайди. Қишлоқ хўжалиги улушига ялпи ички маҳсулотнинг бор-йўғи 4 фоизи ва мамлакатдаги меҳнатга лаёқатли аҳолининг 6 фоизи тўғри келса-да, бироқ Франциянинг қишлоқ хўжалиги маҳсулоти Европа Иттифоқи маҳсулотининг 25 фоизини ташкил этади. Қишлоқ хўжалиги ерлари 48 млн. гектарни ташкил этади, бу эса мамлакат ҳудудининг 82 фоизи демакдир. Ижтимоий-иқтисодий тузилмасининг ўзига хос хусусияти хўжаликларнинг етарлича катта ўлчамга эгалиги ҳисобланади. Хўжаликларнинг ўртача ер майдонлари 28 гектарни ташкил этади, бу эса Европа Иттифоқига аъзо мамлакатларнинг ўртача кўрсаткичларидан анча юқоридир. Қишлоқ хўжалигида ишлаб чиқаришнинг асосий кучини йирик хўжаликлар ташкил этади. Қишлоқ хўжалиги ерларининг 52 фоизини 50 гектардан ортиқ ер майдонига эга бўлган хўжаликлар эгаллаган, улар умумий хўжаликларнинг 16,8 фоизини ташкил этади.\nФранция хорижий мамлакатларга сармоя киритиш ҳажми бўйича ҳам пешқадам мамлакатлар сафида бўлиб, ушбу кўрсаткич бўйича у дунёда АҚШдан сўнг иккинчи ўринда туради. Чунончи, биргина 2014 йилда француз компаниялари томонидан дунё мамлакатларига салкам 250 миллиард АҚШ доллари миқдорида сармоя киритилган. Дунёдаги энг йирик 500 компаниянинг 39 таси француз компаниялари ҳисобланади.\nФранция атом электроэнергияси ишлаб чиқариш бўйича дунёда иккинчи ўринда, фармацевтика бўйича бешинчи ўринда, қишлоқ хўжалиги маҳсулотлари бўйича 3-ўринда, парфюмерия товарлари ва вино ишлаб чиқариш бўйича биринчи ўринда, тез юрар поездлар ишлаб чиқариш бўйича биринчи ўринда туради.\nБугунги кунда Франция дунёда тинчлик ва хавфсизликни таъминлашга муносиб ҳисса қўшиш билан бирга, дунё халқларининг маданиятини ўрганишга ҳам катта эътибор қаратиб келмоқда. Ўз навбатида, Франция дунё ҳамжамиятининг каттагина қисмини юксак маданият ўчоғи сифатида ўзига мафтун этмоқда. Айниқса, унинг бош қароргоҳи Париж шаҳрида жойлашган нуфузли халқаро ташкилот — ЮНЕСКО доирасида олиб бораётган сиёсати таҳсинга сазовордир.\n(Давоми келгуси сонда)\n“Истеъмолчиларнинг ҳуқуқларини ҳимоя қилиш тўғрисида”ги қонунга кўра, шартноманинг қандай шартлари истеъмолчи ҳуқуқини чеклаб қўювчи ҳи...\nИш ҳақидан 398,0 миллион сўм қарздорлик ундирилди...\nПайшанба — жиноятчиликнинг олдини олиш ва профилактика куни\nМақсадимиз демократик ижтимоий давлат ва адолатли ...\n“Адолат” социал-демократик партияси дастурий ғояларига кўра, демократик жамиятни матбуот эркинлигисиз, ўз хоҳиш-иродасини эркин билдири...


UzPFL :: Хаис Рахмани: “Ла Лиганинг Ўзбекистонда футбол академиясини қуриш режаси бор”\nХаис Рахмани: “Ла Лиганинг Ўзбекистонда футбол академиясини қуриш режаси бор”\nКечаги тадбирларда Ла Лиганинг Осиё мамлакатларидаги вакили ҳисобланган Хаис Рахмани ҳам иштирок этди ва яқин келажакда Ла Лига билан ҳамкорлик доирасида Ўзбекистонда футбол академиясини ташкил этилиши мумкинлигини айтди.\n“Ла Лига Ўзбекистон Футбол Ассоциацияси ва Ўзбекистон Профессионал Футбол Лигаси билан ҳамкорлик доирасида келажакда Ўзбекистонда футбол академияси ташкил қилинишини режа қилмоқда. Айтиш мумкинки, ҳозирда бу борада музокаралар давом этмоқда”, - дейди Раҳмани.\n“Иккала мамлакат футбол раҳбарияти бир қанча лойиҳалар устида ишламоқда. Бу борада ҳозир музокаралар давом этмоқда. Ўйлайманки, ушбу ҳамкорлигимиз самарали давом этади. Футбол ҳозирда барчани бирлаштирмоқда. Биз ҳам бундай ҳамкорлик доирасида футбол академиялари, турли семинарлар, футболчи ва мураббийларнинг малакасини ошириш дастурлари ва лойиҳалари устида ишламоқдамиз”, - деди Ла Лига вакили.